**ΔΗΜΟΣ ΑΝΤΙΠΑΡΟΥ**

**ΚΑΝΟΝΙΣΜΟΣ**

**ΔΙΚΤΥΟΥ ΥΔΡΕΥΣΗΣ**

**ΠΕΡΙΕΧΟΜΕΝΑ**

[**ΚΕΦΑΛΑΙΟ Α΄** 4](#_Toc338414267)

[**ΑΝΤΙΚΕΙΜΕΝΟ – ΓΕΝΙΚΟΙ ΟΡΟΙ** 4](#_Toc338414268)

[ΑΡΘΡΟ 1: ΑΝΤΙΚΕΙΜΕΝΟ ΤΟΥ ΚΑΝΟΝΙΣΜΟΥ 4](#_Toc338414269)

[ΑΡΘΡΟ 2: ΓΕΝΙΚΟΙ ΟΡΟΙ 4](#_Toc338414270)

[ΑΡΘΡΟ 3: ΒΑΣΙΚΕΣ ΕΝΝΟΙΕΣ 5](#_Toc338414271)

[ΑΡΘΡΟ 4: ΣΧΕΣΗ ΔΗΜΟΥ ΚΑΙ ΥΔΡΕΥΟΜΕΝΟΥ 6](#_Toc338414272)

[ΑΡΘΡΟ 5: ΑΠΟΚΛΕΙΣΤΙΚΟΤΗΤΑ ΥΔΡΟΔΟΤΗΣΗΣ ΑΠΟ ΤΟ ΔΗΜΟ 6](#_Toc338414273)

[ΑΡΘΡΟ 6: ΑΝΤΙΚΕΙΜΕΝΙΚΟΣ ΣΚΟΠΟΣ – ΠΕΡΙΠΤΩΣΗ ΕΚ ΠΕΡΙΤΡΟΠΗΣ ΠΑΡΟΧΗΣ ΝΕΡΟΥ 7](#_Toc338414274)

[**ΚΕΦΑΛΑΙΟ Β**΄ 7](#_Toc338414275)

[**ΤΕΧΝΙΚΟΙ ΟΡΟΙ** 7](#_Toc338414276)

[ΑΡΘΡΟ 7: ΠΑΡΟΧΕΣ 7](#_Toc338414277)

[ΑΡΘΡΟ 8: ΤΡΟΠΟΣ ΥΔΡΟΔΟΤΗΣΗΣ ΑΚΙΝΗΤΩΝ ΠΕΡΙΟΧΗΣ ΑΡΜΟΔΙΟΤΗΤΑΣ ΤΟΥ ΔΗΜΟΥ 8](#_Toc338414278)

[ΑΡΘΡΟ 9: ΜΕΤΑΦΟΡΕΣ – ΑΝΥΨΩΣΕΙΣ – ΚΑΤΑΒΙΒΑΣΕΙΣ- ΠΡΟΣΑΡΜΟΓΕΣ – ΚΑΤΑΡΓΗΣΕΙΣ ΠΑΡΟΧΩΝ - ΜΕΤΑΤΟΠΙΣΕΙΣ ΑΓΩΓΩΝ – ΔΙΑΚΟΠΗ ΥΔΡΟΔΟΤΗΣΗΣ – ΕΠΙΕΚΣΥΕΣ ΚΑΙ ΑΝΤΙΚΑΤΑΣΤΑΣΕΙΣ ΦΡΕΑΤΙΩΝ ΚΑΙ ΚΑΛΥΜΜΑΤΩΝ ΥΔΡΟΜΕΤΡΗΤΩΝ 10](#_Toc338414279)

[ΑΡΘΡΟ 10: ΥΔΡΟΜΕΤΡΗΤΕΣ 14](#_Toc338414280)

[ΑΡΘΡΟ 11: ΕΣΩΤΕΡΙΚΕΣ ΕΓΚΑΤΑΣΤΑΣΕΙΣ ΥΔΡΕΥΣΗΣ 17](#_Toc338414281)

[ΑΡΘΡΟ 12: ΠΙΕΣΕΙΣ ΛΕΙΤΟΥΡΓΙΑΣ – ΜΕΓΑΛΕΣ ΣΤΙΓΜΙΑΙΕΣ ΚΑΤΑΝΑΛΩΣΕΙΣ 19](#_Toc338414282)

[ΑΡΘΡΟ 13: ΠΥΡΟΣΒΕΣΤΙΚΑ ΥΔΡΟΣΤΟΜΙΑ 19](#_Toc338414283)

[**ΚΕΦΑΛΑΙΟ Γ΄** 20](#_Toc338414284)

[**ΣΥΝΔΕΣΗ ΤΩΝ ΑΚΙΝΗΤΩΝ ΜΕ ΤΟ ΔΙΚΤΥΟ ΥΔΡΕΥΣΗΣ** 20](#_Toc338414285)

[ΑΡΘΡΟ 14: ΔΙΑΔΙΚΑΣΙΑ ΚΑΙ ΟΡΟΙ ΣΥΝΔΕΣΗΣ ΜΕ ΤΟ ΔΙΚΤΥΟ ΥΔΡΕΥΣΗΣ 20](#_Toc338414286)

[ΑΡΘΡΟ 15: ΔΙΚΑΙΟΛΟΓΗΤΙΚΑ ΣΥΝΔΕΣΗΣ ΜΕ ΤΟ ΔΙΚΤΥΟ ΥΔΡΕΥΣΗΣ 21](#_Toc338414287)

[ΑΡΘΡΟ 16: ΣΥΝΔΕΣΗ ΑΚΙΝΗΤΩΝ ΕΝΤΟΣ ΕΓΚΕΚΡΙΜΕΝΟΥ ΣΧΕΔΙΟΥ 23](#_Toc338414288)

[ΑΡΘΡΟ 17: ΣΥΝΔΕΣΗ ΑΚΙΝΗΤΩΝ ΕΚΤΟΣ ΕΓΚΕΚΡΙΜΕΝΟΥ ΣΧΕΔΙΟΥ 23](#_Toc338414289)

[**ΚΕΦΑΛΑΙΟ Δ΄** 25](#_Toc338414290)

[**ΟΙΚΟΝΟΜΙΚΟΙ ΟΡΟΙ** 25](#_Toc338414291)

[ΑΡΘΡΟ 18: ΔΑΠΑΝΗ ΚΑΙ ΤΕΛΟΣ ΣΥΝΔΕΣΗΣ ΜΕ ΤΟ ΔΙΚΤΥΟ ΥΔΡΕΥΣΗΣ 25](#_Toc338414292)

[ΑΡΘΡΟ 19: ΔΑΠΑΝΗ ΜΕΤΑΦΟΡΑΣ, ΜΕΤΑΤΡΟΠΗΣ , ΜΕΤΑΤΟΠΙΣΗΣ ΤΗΣ ΠΑΡΟΧΗΣ ΚΑΙ ΕΠΕΚΤΑΣΗΣ ΑΓΩΓΟΥ 25](#_Toc338414293)

[ΑΡΘΡΟ 20: ΕΓΓΥΗΣΗ ΧΡΗΣΗΣ ΥΔΡΟΜΕΤΡΗΤΗ 26](#_Toc338414294)

[ΑΡΘΡΟ 21: ΛΟΓΑΡΙΑΣΜΟΙ- ΔΙΑΚΟΠΗ ΛΟΓΩ ΟΦΕΙΛΗΣ 26](#_Toc338414295)

[ΑΡΘΡΟ 22: ΔΙΑΚΟΠΗ – ΑΦΑΙΡΕΣΗ ΠΑΡΟΧΩΝ 28](#_Toc338414296)

[ΑΡΘΡΟ 23: ΕΝΣΤΑΣΕΙΣ- ΜΕΙΩΣΕΙΣ ΛΟΓΑΡΙΑΣΜΩΝ 29](#_Toc338414297)

[ΑΡΘΡΟ 24: ΙΔΙΟΚΤΗΤΗΣ 30](#_Toc338414298)

[**ΚΕΦΑΛΑΙΟ Ε'** 31](#_Toc338414299)

[**ΑΛΛΕΣ ΔΙΑΤΑΞΕΙΣ** 31](#_Toc338414300)

[ΑΡΘΡΟ 25 31](#_Toc338414301)

[**ΚΕΦΑΛΑΙΟ ΣΤ΄** 32](#_Toc338414302)

[**ΑΠΑΓΟΡΕΥΣΕΙΣ** 32](#_Toc338414303)

[ΑΡΘΡΟ 26: ΠΑΡΑΝΟΜΕΣ ΥΔΡΕΥΣΕΙΣ - ΑΠΑΓΟΡΕΥΣΕΙΣ 32](#_Toc338414304)

[ΑΡΘΡΟ 27: ΔΙΑΤΑΞΕΙΣ ΥΓΕΙΟΝΟΛΟΓΙΚΗΣ ΦΥΣΗΣ 33](#_Toc338414305)

[ΑΡΘΡΟ 28: ΤΕΛΙΚΕΣ ΔΙΑΤΑΞΕΙΣ 34](#_Toc338414306)

# ΚΕΦΑΛΑΙΟ Α΄

# ΑΝΤΙΚΕΙΜΕΝΟ – ΓΕΝΙΚΟΙ ΟΡΟΙ

## ΑΡΘΡΟ 1: ΑΝΤΙΚΕΙΜΕΝΟ ΤΟΥ ΚΑΝΟΝΙΣΜΟΥ

Αντικείμενο του Κανονισμού αυτού είναι οι όροι και ο τρόπος λειτουργίας του δικτύου ύδρευσης της περιοχής αρμοδιότητας του Δήμου Αντιπάρου.

## ΑΡΘΡΟ 2: ΓΕΝΙΚΟΙ ΟΡΟΙ

1. Ο Δήμος Αντιπάρου έχει στην κυριότητά του τα δίκτυα ύδρευσης και είναι αρμόδιος για την μελέτη, κατασκευή, συντήρηση, εκμετάλλευση, διοίκηση και λειτουργία τους.

3. Ο Δήμος Αντιπάρου παρέχει νερό κατάλληλο για οικιακή χρήση. Η χρήση του νερού αυτού για ειδικούς βιομηχανικούς ή άλλους τεχνικούς σκοπούς γίνεται με ευθύνη του υδρολήπτη. Αν για την χρήση αυτή υπάρχουν ειδικές απαιτήσεις, ο υδρολήπτης προβαίνει με τις κατάλληλες ειδικές τεχνικές και συσκευές στην επιθυμητή βελτίωση του. Ο Δήμος Αντιπάρου δεν έχει καμία ευθύνη, ούτε υποχρέωση αποζημίωσης για οποιαδήποτε ζημιά τυχόν προκληθεί από την ακαταλληλότητα του παρεχομένου νερού για την ειδική αυτή χρήση.

4. Κάθε υδρολήπτης δικαιούται να καταναλώνει οποιαδήποτε ποσότητα νερού σύμφωνα με τους περιορισμούς του παρόντος κανονισμού ή όσους τυχόν θεσπιστούν στο μέλλον με σχετικές αποφάσεις Δημοτικού Συμβουλίου του Δήμου Αντιπάρου.

5. Ο Δήμος Αντιπάρου έχει το δικαίωμα, όταν το νερό δεν επαρκεί, να προβαίνει σε τμηματικές διακοπές της παροχής στο δίκτυο ή να παρέχει νερό σε ορισμένες ώρες κατά την κρίση της. Μπορεί ακόμη να ορίσει ανώτατο όριο κατανάλωσης για οικιακή ή άλλη χρήση.

6. Σε περιπτώσεις βλάβης ή επισκευής των εγκαταστάσεων του Δήμου Αντιπάρου είναι δυνατόν να προκληθεί πτώση της πίεσης ή και διακοπή της υδροδότησης. Ο Δήμος Αντιπάρου δεν έχει καμία ευθύνη για βλάβες που τυχόν προκληθούν σε μηχανήματα ή σε άλλες εγκαταστάσεις από το γεγονός αυτό, ούτε υποχρέωση αποζημίωσης. Ο Δήμος Αντιπάρου δεν έχει επίσης καμία ευθύνη για τυχόν βλάβες που μπορούν να προκληθούν στις ιδιωτικές εγκαταστάσεις από την αύξηση της πίεσης του νερού από το μηδενικό μέχρι το κανονικό επίπεδο, μετά την επαναλειτουργία του δικτύου ύδρευσης.

7. Ο Δήμος Αντιπάρου δεν είναι υποχρεωμένος να ικανοποιεί απαιτήσεις μεγάλων στιγμιαίων καταναλώσεων (σε πολύ περιορισμένο χρονικό διάστημα μέσα στο εικοσιτετράωρο). Στις περιπτώσεις αυτές η παροχή του νερού κατανέμεται περίπου ομοιόμορφα μέσα στο εικοσιτετράωρο και ο υδρολήπτης οφείλει να εξασφαλίσει την απαιτούμενη ποσότητα αιχμής μέσω δεξαμενής αποθήκευσης του.

8. Ο Δήμος Αντιπάρου δεν θα υδροδοτεί κτίσμα αν μετά από αυτοψία, διαπιστωθεί ότι τα όμβρια ύδατα τους αποχετεύονται στο δίκτυο ακαθάρτων.

9. Οι καταναλωτές είναι υποχρεωμένοι να συμμορφώνονται με τους όρους του παρόντος Κανονισμού, του Κανονισμού Αποχέτευσης και τις σχετικές αποφάσεις του Δημοτικού Συμβουλίου του Δήμου Αντιπάρου. Σε περίπτωση μη συμμόρφωσης τους ο Δήμος Αντιπάρου μπορεί να διακόπτει την παροχή νερού ή να επιβάλλει πρόστιμο το ύψος του οποίου καθορίζεται με απόφαση του Δημοτικού Συμβουλίου. Αν υπάρξει υποτροπή, διακόπτεται η παροχή για χρονικό διάστημα μέχρι και τριών μηνών, ύστερα από απόφαση του Δημοτικού Συμβουλίου. Η διακοπή της παροχής δεν απαλλάσσει τον υδρολήπτη από τις οικονομικές και άλλες υποχρεώσεις του προς το Δήμο Αντιπάρου και ειδικότερα από την υποχρέωση καταβολής της αξίας του κατώτατου ορίου κατανάλωσης.

## ΑΡΘΡΟ 3: ΒΑΣΙΚΕΣ ΕΝΝΟΙΕΣ

1. **Ιδιοκτήτης** κατά τις διατάξεις του παρόντος Κανονισμού θεωρείται εκείνος που κατά τη συναλλαγή του με το Δήμο Αντιπάρου δηλώνει ότι είναι κύριος, ψιλός κύριος ή επικαρπωτής του ακινήτου, καθώς επίσης και εκείνος στο όνομα του οποίου έχει εκδοθεί η άδεια οικοδομής και υπογράφει την αίτηση για σύνδεση του ακινήτου με το δίκτυο ύδρευσης ή την εκτέλεση οποιασδήποτε εργασίας σχετικά με την παροχή του και γενικά την υδροδότηση του ακινήτου. Ο Δήμος Αντιπάρου κατά την υποβολή της αίτησης δεν εξετάζει τίτλους ιδιοκτησίας και τυχόν διεκδικήσεις πάνω στο ακίνητο που πρόκειται να υδρευτεί, ούτε η ύδρευση ακινήτου αποτελεί στοιχείο αποδεικτικό ιδιοκτησίας υπέρ του αιτούντος.
2. **Υδραυλική παροχή**

Για να πραγματοποιηθεί η σύνδεση των ακινήτων με το δίκτυο ύδρευσης κατασκευάζεται από το Δήμο Αντιπάρου διακλάδωση του δικτύου από τη ρυμοτομική γραμμή μέχρι και τη θέση του αγωγού διανομής. Η διακλάδωση αυτή ονομάζεται "**Παροχή**" και ο ιδιοκτήτης είναι υποχρεωμένος να προκαταβάλει τη δαπάνη για την κατασκευή της. Αυτή ανήκει μόνιμα στο ακίνητο για την ύδρευση του οποίου τοποθετήθηκε έστω και αν αλλάξει η κυριότητα του και δεν μεταφέρεται για την ύδρευση άλλου ακινήτου, ακόμα και αν αυτό ανήκει στον ίδιο ιδιοκτήτη. Ο εκάστοτε ιδιοκτήτης του ακινήτου έχει όλες τις υποχρεώσεις και όλα τα δικαιώματα που αναφέρονται σε αυτόν τον Κανονισμό.

Ο Δήμος Αντιπάρου έχει την κυριότητα της παροχής και του υδρομετρητή και ο ιδιοκτήτης του ακινήτου έχει το δικαίωμα χρήσης για την ύδρευσή του.

Ο ιδιοκτήτης του υδρευόμενου ακινήτου έχει υποχρέωση να φροντίζει για την διατήρηση της καλής κατάστασης του φρεατίου και των εξαρτημάτων της παροχής που περιέχονται σε αυτό.

Οι παροχές διακρίνονται:

α*)* ***Σε παροχές ύδρευσης κοινές*** με διάμετρο ½" ίντσας, που χρησιμοποιούνται για οικιακή χρήση, όπως κατοικίες, γραφεία, καταστήματα, βιοτεχνίες, εκπαιδευτήρια, κοινωφελή ιδρύματα και άλλες μικρές εγκαταστάσεις. Σε ειδικές περιπτώσεις με απόφαση του Δημοτικού Συμβουλίου μπορεί να εγκριθούν επιπλέον παροχές, μετά από αίτηση του καταναλωτή.

β) ***Σε παροχές ύδρευσης ειδικές*** με διάμετρο μέχρι 1" ίντσας, που χρησιμοποιούνται για ακίνητα ειδικού προορισμού, όπως τουριστικές μονάδες, νοσοκομεία, στρατιωτικές μονάδες, εργοστάσια, και άλλες παρόμοιες εγκαταστάσεις. Σε ειδικές περιπτώσεις με απόφαση του Δημοτικού Συμβουλίου μπορεί να εγκριθούν επιπλέον παροχές, μετά από αίτηση του καταναλωτή.

γ) ***Σε πυροσβεστικές παροχές*** με διάμετρο των 2 ιντσών, που χρησιμοποιούνται μόνο για την κατάσβεση πυρκαγιών και τις ανάγκες του Δήμου Αντιπάρου.

1. **Δαπάνη διακλάδωσης παροχής** με το δίκτυο ύδρευσης θεωρείται το κόστος κατασκευής της παροχής (εξωτερικής διακλάδωσης του δικτύου), ενώ τέλος σύνδεσης με το δίκτυο ύδρευσης θεωρείται η αξία της παρεχόμενης από το Δήμο Αντιπάρου υπηρεσίας.

**4.** Η σύνδεση παροχής, στην οποία δεν έχει ακόμη τοποθετηθεί υδρομετρητής ή έχει αφαιρεθεί αυτός, με ενωτικό σωλήνα, υδρόμετρο ή άλλο τρόπο από τον υδρολήπτη χωρίς να τηρηθεί η νόμιμη διαδικασία, **αποτελεί απόδειξη κλοπής** νερού και τιμωρείται με την επιβολή προστίμου που καθορίζεται με απόφαση του Δημοτικού Συμβουλίου και σύμφωνα με τις σχετικές διατάξεις του Ποινικού Κώδικα.

5. **Αγωγοί**

Οι αγωγοί του δικτύου ύδρευσης διακρίνονται σε αγωγούς εξωτερικού υδραγωγείου, κεντρικούς τροφοδοτικούς και αγωγούς διανομής.

***Αγωγοί εξωτερικού υδραγωγείου*** χαρακτηρίζονται οι αγωγοί που μεταφέρουν το νερό από τις πηγές υδροληψίας μέχρι και τις δεξαμενές διανομής.

***Κεντρικοί τροφοδοτικοί αγωγοί*** χαρακτηρίζονται οι αγωγοί του δικτύου με διάμετρο ίση ή μεγαλύτερη των 160 χιλιοστών του μέτρου. Από τους τροφοδοτικούς αγωγούς δεν χορηγούνται παροχές για υδροδότηση ακινήτων. Από τους τροφοδοτικούς αγωγούς είναι δυνατή η δημιουργία δικτύου διανομής, όπου τούτο είναι αναγκαίο και τεχνικά εφικτό, κατά την απόλυτη κρίση της αρμόδιας Υπηρεσίας του Δήμου Αντιπάρου.

***Αγωγοί διανομής*** χαρακτηρίζονται οι αγωγοί που έχουν διάμετρο μικρότερη των 160 χιλιοστών του μέτρου.

## ΑΡΘΡΟ 4: ΣΧΕΣΗ ΔΗΜΟΥ ΚΑΙ ΥΔΡΕΥΟΜΕΝΟΥ

Ο εκάστοτε ιδιοκτήτης του ακινήτου έχει το αποκλειστικό δικαίωμα υποβολής της αίτησης υδροδότησής του.

Η σχέση υδροληψίας υφίσταται πάντοτε μεταξύ του Δήμου Αντιπάρου και του εκάστοτε ιδιοκτήτη του υδρευόμενου ακινήτου, ο οποίος θεωρείται ως υδρευόμενος-καταναλωτής από την συγκεκριμένη παροχή για το συγκεκριμένο ακίνητο, οποιοσδήποτε και αν είχε ζητήσει αρχικώς την υδροδότησή του. Σε περίπτωση αλλαγής ιδιοκτήτη, ο νέος ιδιοκτήτης του ακινήτου έχει υποχρέωση να δηλώσει στο Δήμο Αντιπάρου την αλλαγή ιδιοκτησίας άμεσα (**εντός 2 μηνών**). Εάν αυτό δεν συμβεί τότε ο παλαιός ιδιοκτήτης υποχρεούται να κάνει αίτηση διακοπής της υδροδότησης και να εξοφλήσει τυχόν προηγούμενες οφειλές καθώς και το λογαριασμό της τρέχουσας περιόδου όταν εκδοθεί ο λογαριασμός που την αφορά.

## ΑΡΘΡΟ 5: ΑΠΟΚΛΕΙΣΤΙΚΟΤΗΤΑ ΥΔΡΟΔΟΤΗΣΗΣ ΑΠΟ ΤΟ ΔΗΜΟ

Τα ακίνητα που βρίσκονται σε περιοχή αρμοδιότητας του Δήμου Αντιπάρου και πληρούν τις προϋποθέσεις υδροδότησης, με βάση τις διατάξεις του παρόντος κανονισμού, υδροδοτούνται αποκλειστικά και μόνο από αυτόν.

## ΑΡΘΡΟ 6: ΑΝΤΙΚΕΙΜΕΝΙΚΟΣ ΣΚΟΠΟΣ – ΠΕΡΙΠΤΩΣΗ ΕΚ ΠΕΡΙΤΡΟΠΗΣ ΠΑΡΟΧΗΣ ΝΕΡΟΥ

Αντικειμενικός σκοπός του Δήμου Αντιπάρου είναι η συνεχής υδροδότηση σε όλο το 24-ωρο. Αν όμως για λόγους τεχνικούς ή από άλλη αιτία, αυτό δεν είναι δυνατό, ο Δήμος Αντιπάρου έχει το δικαίωμα να δίνει την παροχή ύδατος εκ περιτροπής, χωρίς αποζημίωση σε οποιονδήποτε.

Στην περίπτωση εκ περιτροπής παροχής νερού, θα υπάρχει η εξής σειρά προτεραιότητας:

1) για σχολεία-νοσοκομεία-ιατρεία-ιδρύματα

2) για οικιακή χρήση

3) για επιχειρήσεις

Ανάλογα με τις ανάγκες ο Δήμος Αντιπάρου θα μπορεί να επιβάλει περιορισμό κατανάλωσης.

# ΚΕΦΑΛΑΙΟ Β΄

# ΤΕΧΝΙΚΟΙ ΟΡΟΙ

## ΑΡΘΡΟ 7: ΠΑΡΟΧΕΣ

ΚΑΤΗΓΟΡΙΕΣ ΠΑΡΟΧΩΝ

α) Παροχή ύδρευσης εντός σχεδίου πόλεως ή μέσα σε οικισμό προ του 1923

β) Παροχή ύδρευσης εκτός σχεδίου & οικισμού προ του 1923.

Η διάμετρος των παροχών και των υλικών καθώς και ο τρόπος σύνδεσης με το δίκτυο διανομής καθορίζεται από το Δήμο Αντιπάρου.

ΘΕΣΗ ΦΡΕΑΤΙΟΥ ΥΔΡΟΜΕΤΡΗΤΩΝ

α) Οι παροχές τοποθετούνται κάθετα προς τον αγωγό που τις τροφοδοτεί και καταλήγουν στο φρεάτιο του υδρομετρητή. Το φρεάτιο αυτό τοποθετείται στο πεζοδρόμιο μπροστά από το ακίνητο. Ο Δήμος Αντιπάρου έχει το δικαίωμα, με τη σύμφωνη γνώμη του ιδιοκτήτη, να τοποθετεί φρεάτια υδρομετρητών μέσα σε προκήπια, εφ’ όσον τεχνικοί λόγοι αποκλείουν την τοποθέτηση φρεατίων στο πεζοδρόμιο της πρόσοψης, και εφόσον αυτά παραμένουν επισκέψιμα. Ο ιδιοκτήτης, στην περίπτωση αυτή, υποχρεούται να εξασφαλίζει την ανεμπόδιστη δυνατότητα εκτέλεσης τεχνικών εργασιών από την θέση του υδρομετρητή μέχρι τον αγωγό διανομής. Επίσης φρεάτια υδρομετρητών δύνανται να τοποθετηθούν και μέσα στις κατά το πρόσωπο των οικοδομών στοές, εφόσον στο πεζοδρόμιο μπροστά στη στοά υπάρχουν εμπόδια που αποκλείουν την εγκατάσταση των φρεατίων. Σε πάνω από δύο παροχές, ο υδρολήπτης υποχρεούται να κατασκευάσει φρεάτιο τοποθέτησης υδρομέτρων σύμφωνα με τις υποδείξεις της υπηρεσίας.

β) Οι παροχές που υδρεύουν το ίδιο ακίνητο τοποθετούνται συγκεντρωμένες σε μια θέση. Σε περιπτώσεις διαμπερών ακινήτων ή γωνιακών είναι δυνατή η τοποθέτηση των παροχών μπροστά στις προσόψεις των αντίστοιχων δρόμων.

Σε περιπτώσεις κτιριακών συγκροτημάτων είναι δυνατή η τοποθέτηση των παροχών σε περισσότερες από μια θέσεις, για την ανεξάρτητη εξυπηρέτηση των κτιρίων.

γ) Σε ακίνητα με πρόσοψη σε οδό από την οποία διέρχεται αγωγός ύδρευσης, αποτελούμενα από δύο ή περισσότερα κτίσματα εξ αδιαιρέτου και με σύσταση καθέτου ιδιοκτησίας, είναι δυνατή η τοποθέτηση παροχής στην πρόσοψη της κάθε ανεξάρτητης ιδιοκτησίας.

ε) Ο Δήμος Αντιπάρου δεν ευθύνεται για οποιεσδήποτε ενέργειες απαιτηθούν (άδεια τομής, εκσκαφές, επαναφορές κλπ.) στο τμήμα από την θέση του φρεατίου του υδρομετρητή μέχρι το ακίνητο.

στ) Είναι δυνατή η τοποθέτηση των υδρομετρητών σε υπερυψωμένη θέση επί της ρυμοτομικής γραμμής, μέσα σε ειδική κατασκευή. Οι τεχνικές προδιαγραφές, η θέση και οι λοιπές λεπτομέρειες της ειδικής αυτής κατασκευής, καθορίζονται από το Δήμο.

ΑΡΙΘΜΟΣ ΠΑΡΟΧΩΝ ΑΚΙΝΗΤΟΥ

Για κάθε νόμιμο ακίνητο χορηγείται αριθμός κοινών παροχών ίσος προς το άθροισμα των αυτοτελών χώρων κύριας χρήσης, πλέον μιας κοινόχρηστης παροχής της οποίας ο λογαριασμός εκδίδεται στο όνομα ενός από τους ιδιοκτήτες. Κοινόχρηστη παροχή δεν δικαιούνται οι μονοκατοικίες.

Σε ακίνητα ειδικού προορισμού, (βιομηχανίες, βιοτεχνίες, εκπαιδευτήρια ή άλλα δημόσια κτίρια, κοινωφελή ιδρύματα κλπ.) που καταλαμβάνουν μεγάλη έκταση, ο Δήμος Αντιπάρου έχει το δικαίωμα αλλά δεν υποχρεούται να χορηγήσει περισσότερες της μία παροχές κατόπιν αιτιολογημένης έκθεσης μηχανικού για την αναγκαιότητα χορήγησης αυξημένης παροχής και έγκριση της αρμόδιας υπηρεσίας.

Εάν μέσα σ' ένα ακίνητο υπάρχουν δύο (2) ή περισσότερες αυτοτελείς και ανεξάρτητες οριζόντιες ή κάθετες ιδιοκτησίες χορηγείται για όλες μία (1) κοινόχρηστη παροχή. Σε διαφορετική περίπτωση δύναται να χορηγηθεί πρόσθετη κοινόχρηστη παροχή με απόφαση του Δημοτικού Συμβουλίου.

Σε ακάλυπτα οικόπεδα που χρησιμοποιούνται για άσκηση επαγγέλματος ή επιχείρησης (εκθεσιακός χώρος, μάντρα υλικών οικοδομών, ανθοκήπια, μαρμαρογλυφεία, κ.λ.π.) χορηγείται προσωρινά και μόνο για όσο χρόνο διαρκεί η επαγγελματική δραστηριότητα, μία παροχή στο όνομα του ιδιοκτήτη του οικοπέδου.

## ΑΡΘΡΟ 8: ΤΡΟΠΟΣ ΥΔΡΟΔΟΤΗΣΗΣ ΑΚΙΝΗΤΩΝ ΠΕΡΙΟΧΗΣ ΑΡΜΟΔΙΟΤΗΤΑΣ ΤΟΥ ΔΗΜΟΥ ΑΝΤΙΠΑΡΟΥ

* 8.1 Ακίνητα εντός εγκεκριμένου σχεδίου, εντός οικισμού προ 1923 & εκτός σχεδίου:

α) Στην κατηγορία αυτή περιλαμβάνονται όλα τα ακίνητα τα οποία ευρίσκονται εντός εγκεκριμένου σχεδίου πόλεως, εντός οικισμού προ 1923 & εκτός σχεδίου όπως αυτό καθορίζεται με το εκάστοτε ισχύον νομοθετικό πλαίσιο.

β) Όλα τα ακίνητα της κατηγορίας αυτής μπορούν να υδρευθούν από το Δήμο αφού προσκομισθούν στην αρμόδια Υπηρεσία του τα απαραίτητα δικαιολογητικά που ορίζονται κάθε φορά από την ισχύουσα νομοθεσία και τις αποφάσεις του Δημοτικού Συμβουλίου .

γ) Τα ακίνητα μπροστά από τα οποία περνά αγωγός διανομής υδρεύονται με παροχές που τοποθετούνται όπως ορίζεται στο άρθρο 7 παρ.7.β. Αν η ρυμοτομία δεν έχει εφαρμοσθεί και για το λόγο αυτό δεν υπάρχει χώρος μπροστά από το ακίνητο για την ασφαλή τοποθέτηση του φρεατίου της παροχής, τότε τοποθετείται αυτή προσωρινά στην πλησιέστερη κατάλληλη θέση. Όταν εφαρμοσθεί η εγκεκριμένη ρυμοτομία είναι υποχρεωτική η μεταφορά της παροχής στην οριστική της θέση σύμφωνα με την περίπτωση (ια) του παρόντος άρθρου. Στην περίπτωση που το ακίνητο βρίσκεται επί ιδιωτικής οδού, τότε το φρεάτιο του υδρομετρητή τοποθετείται στο πεζοδρόμιο της συμβολής της ιδιωτικής οδού με την εγκεκριμένη οδό, εφόσον αυτή διαθέτει δίκτυο.

δ) Η υπόδειξη της θέσης τοποθέτησης του φρεατίου των υδρομετρητών από τον αιτούντα έχει συμβουλευτικό χαρακτήρα και ικανοποιείται μόνο όταν τούτο είναι τεχνικά πραγματοποιήσιμο και δεν δημιουργεί πρόσθετη επιβάρυνση για το Δήμο Αντιπάρου, εκτός εάν η πρόσθετη αυτή δαπάνη καταβληθεί από τον αιτούντα. Σε κάθε περίπτωση η αρμόδια υπηρεσία αποφασίζει για το σημείο, το οποίο κρίνεται ως καταλληλότερο για την τοποθέτηση των υδρομέτρων .

ε) Θεωρείται πως περνά μπροστά από το ακίνητο αγωγός και επομένως είναι δυνατή η τοποθέτηση φρεατίου υδρομετρητή στο πεζοδρόμιο μπροστά από το ακίνητο, ακόμα και αν αυτός βρίσκεται τοποθετημένος στην απέναντι πλευρά του δρόμου εφόσον:

Ι. Το πλάτος του δρόμου (απόσταση ρυμοτομικών γραμμών) δεν ξεπερνά τα 18 μέτρα.

ΙΙ. Το πλάτος του οδοστρώματος δεν ξεπερνά τα 10 μ. και ο δρόμος εξυπηρετεί λεωφορειακές γραμμές, υπό την προϋπόθεση ότι είναι δυνατή η έκδοση άδειας τομής του οδοστρώματος από τις αρμόδιες Υπηρεσίες.

στ) Δεν θεωρείται πως περνά αγωγός μπροστά από το ακίνητο, εάν αυτός βρίσκεται τοποθετημένος στην απέναντι από το ακίνητο πλευρά του δρόμου, εφόσον ο δρόμος ασχέτως πλάτους διαθέτει διαχωριστική νησίδα.

ζ) Εάν δεν περνά, σύμφωνα με τα πιο πάνω, αγωγός διανομής μπροστά από το ακίνητο, η ύδρευσή του μπορεί να γίνει με την τοποθέτηση κοινών παροχών μακριά από αυτό που συνδέονται στον πιο κοντινό αγωγό διανομής. Ο υδρομετρητής στην περίπτωση αυτή τοποθετείται βάση υπόδειξης της αρμόδιας υπηρεσίας κοντά στον αγωγό διανομής.

η) Ο αριθμός των παροχών, που μπορούν να τοποθετηθούν μακριά από το ακίνητο που θα υδρεύσουν δεν μπορεί να ξεπερνά τις τρεις (3).

θ) Ακίνητα που έχουν υπαχθεί στις διατάξεις του Ν.3741/1929 ή το Ν.Δ. 1024/1971, δικαιούνται μέχρι τρεις (3) παροχές σε απόσταση για κάθε μία ανεξάρτητη κάθετη ιδιοκτησία.

ι) Η απόσταση του αγωγού διανομής στον οποίο συνδέονται οι παροχές των περιπτώσεων (η) και (θ) δεν μπορεί να είναι μεγαλύτερη των 200 μ. από την πλησιέστερη πλευρά του προς υδροδότηση ακινήτου. Η μέτρηση της απόστασης αυτής γίνεται βάσει της εγκεκριμένης ρυμοτομίας, λαμβάνοντας υπόψη την συντομότερη διαδρομή.

ια) Η τοποθέτηση των παροχών μακριά από τα ακίνητα που υδροδοτούν, είναι προσωρινή, και γίνεται για την άμεση εξυπηρέτηση των ακινήτων, που δεν διαθέτουν πρόσοψη σε αγωγό διανομής. Όταν τοποθετηθεί αγωγός διανομής μπροστά από αυτά γίνεται αυτεπάγγελτα και η μεταφορά των παροχών τους σε οριστική θέση σύμφωνα με το άρθρο 7.2. Η δαπάνη μεταφοράς βαρύνει το Δήμο Αντιπάρου και η σύνδεση των εσωτερικών εγκαταστάσεων στη νέα θέση γίνεται με ευθύνη και δαπάνη των υδρευόμενων. Οι υδρευόμενοι ειδοποιούνται από την αρμόδια Υπηρεσία τουλάχιστον πέντε ημέρες πριν από την εκτέλεση της εργασίας και οφείλουν μετά την μεταφορά να προβούν στη σύνδεση των εσωτερικών τους εγκαταστάσεων με τον υδρομετρητή, στη νέα θέση. Ο Δήμος δεν έχει καμιά ευθύνη αν λόγω αμέλειας των υδρευόμενων προκληθεί στέρηση νερού.

Στην περίπτωση κατά την οποία ο αγωγός είναι τοποθετημένος στην απέναντι πλευρά της οδού και δεν συντρέχουν οι περιπτώσεις 8.1. (ε-Ι) και (ε-ΙΙ) οι παροχές τοποθετούνται στη γωνία του τετραγώνου και προς την πλευρά του ακινήτου εφόσον εκεί υπάρχει ο κατάλληλος αγωγός. Αν δεν υπάρχει τέτοιος αγωγός, τοποθετείται από το Δήμο Αντιπάρου εγκάρσιο τμήμα στη γωνία της οδού, με δαπάνες του υδρευόμενου. Δεύτερο εγκάρσιο είναι δυνατό να τοποθετηθεί στο μέσον του οικοδομικού τετραγώνου εφόσον η πλευρά του τετραγώνου στην οποία βρίσκεται ο αγωγός, υπερβαίνει τα 100 μ.

ιβ) Η τοποθέτηση του υδρομέτρου από τον Δήμο Αντιπάρου γίνεται εντός δύο μηνών από την ημερομηνία της αίτησης, εκτός αν υπάρχει κώλυμα που οφείλεται στον ιδιοκτήτη ή το ακίνητο.

ιγ) Σε περίπτωση που παρέλθουν δύο μήνες από την ημερομηνία της αίτησης, χωρίς να τοποθετηθεί η παροχή με υπαιτιότητα του ιδιοκτήτη, τότε θα εκδίδονται λογαριασμοί στους οποίους θα χρεώνεται μόνο το πάγιο.

* 8.2 Επεκτάσεις αγωγών σε εντός σχεδίου & εντός οικισμού προ 1923 περιοχές

α) Αν η απόσταση του ακινήτου σύμφωνα με τα οριζόμενα στο εδάφιο 8.1. (ι) είναι μεγαλύτερη από την ορισμένη μεγίστη, εκτελείται επέκταση του αγωγού διανομής, ώστε αφενός μεν η απόσταση του ακινήτου να γίνει ίση ή μικρότερη από την ορισμένη μεγίστη, αφετέρου δε να είναι δυνατή η τοποθέτηση των παροχών σε ασφαλή θέση. Ως ελάχιστη επέκταση θεωρούνται τα 5 μ.

β) Αν οι ζητούμενες παροχές είναι περισσότερες από τρεις, πραγματοποιείται επέκταση του κατάλληλου αγωγού διανομής ως την πρόσοψη του ακινήτου, ώστε τα φρεάτια να είναι δυνατό να τοποθετηθούν στο πεζοδρόμιό του. Η δαπάνη για τις παραπάνω περιπτώσεις βαρύνει τον υδρευόμενο.

γ) Στις περιπτώσεις ύπαρξης εμποδίων, όπως θα βεβαιώσει η αρμόδια Υπηρεσία, η απαιτούμενη επέκταση πραγματοποιείται σε όσο μήκος είναι δυνατό, και οι παροχές τοποθετούνται στο τέρμα της, σε απόσταση κατ’ εξαίρεση μεγαλύτερη από τη μέγιστη επιτρεπόμενη, αλλά πάντως όχι μεγαλύτερη των 150 μ. από την πλησιέστερη πλευρά του ακινήτου.

δ) Είναι δυνατή η εξ ολοκλήρου κατασκευή από τρίτους δικτύου διανομής εντός οργανωμένων οικισμών με την έγγραφη συναίνεση και συνεπίβλεψη του Δήμου Αντιπάρου και σύμφωνα με τις ισχύουσες προδιαγραφές του.

## ΑΡΘΡΟ 9: ΜΕΤΑΦΟΡΕΣ – ΑΝΥΨΩΣΕΙΣ – ΚΑΤΑΒΙΒΑΣΕΙΣ- ΠΡΟΣΑΡΜΟΓΕΣ – ΚΑΤΑΡΓΗΣΕΙΣ ΠΑΡΟΧΩΝ - ΜΕΤΑΤΟΠΙΣΕΙΣ ΑΓΩΓΩΝ – ΔΙΑΚΟΠΗ ΥΔΡΟΔΟΤΗΣΗΣ – ΕΠΙΕΚΣΥΕΣ ΚΑΙ ΑΝΤΙΚΑΤΑΣΤΑΣΕΙΣ ΦΡΕΑΤΙΩΝ ΚΑΙ ΚΑΛΥΜΜΑΤΩΝ ΥΔΡΟΜΕΤΡΗΤΩΝ

Ο Δήμος Αντιπάρου μπορεί να προβαίνει στη μεταφορά, τη μετατροπή, τη μετατόπιση, την ανύψωση ή την καταβίβαση της παροχής είτε μετά από αίτηση του ιδιοκτήτη, είτε αυτεπάγγελτα, όταν κρίνεται αναγκαίο για τη σωστή λειτουργία του δικτύου του και την αντιμετώπιση ενδεχομένου υγειονομικού κινδύνου.

2. Όταν η εκτέλεση των παραπάνω εργασιών γίνεται μετά από αίτηση του ιδιοκτήτη, αυτή συντάσσεται σε έντυπο που χορηγείται στον ενδιαφερόμενο από τα αρμόδια γραφεία του Δήμου Αντιπάρου.

3. Όταν η εκτέλεση των παραπάνω εργασιών γίνεται αυτεπάγγελτα από το Δήμο Αντιπάρου, ο ιδιοκτήτης είναι υποχρεωμένος να την αποδεχτεί προσαρμόζοντας ανάλογα τις εσωτερικές εγκαταστάσεις του ακινήτου του και να προβεί στην σύνδεση τους στη νέα θέση της παροχής με δική του ευθύνη και δαπάνη. Ο Δήμος Αντιπάρου δεν ευθύνεται αν από αμέλεια του ιδίου ή του προστηθέντος από αυτόν τεχνικού προκληθεί η διακοπή της ύδρευσης του ή οποιαδήποτε άλλη ζημία.

4. Οι εργασίες για τη μεταφορά, την μετατόπιση, την ανύψωση ή καταβίβαση της παροχής ή την τοποθέτηση νέας γίνονται από την αρμόδια Υπηρεσία του Δήμου Αντιπάρου, κατά τα ειδικότερα οριζόμενα στα σχετικά άρθρα του παρόντος Κανονισμού.

5. Οι προσωρινές παροχές που έχουν τοποθετηθεί μακριά από το ακίνητο, για την άμεση εξυπηρέτηση των περιοχών που δεν έχουν πλήρες δίκτυο διανομής, δεν μεταφέρονται. Σε περίπτωση που τοποθετηθεί αγωγός διανομής μπροστά στο ακίνητο, κατασκευάζεται μετά από αίτηση του ιδιοκτήτη ή αυτεπάγγελτα από το Δήμο Αντιπάρου νέα παροχή στην οριστική της θέση, δηλαδή στο πεζοδρόμιο της πρόσοψης του ακινήτου. Η δαπάνη για την κατασκευή της νέας παροχής βαρύνει τον ιδιοκτήτη.

**9.1. Μεταφορά παροχής**

α) Παροχές τοποθετημένες μακριά από το ακίνητο δύναται να μεταφερθούν κατόπιν αιτήσεως μπροστά σ' αυτό. Η δαπάνη βαρύνει τον ιδιοκτήτη της παροχής, το δε ύψος της δαπάνης καθορίζεται με απόφαση του Δημοτικού Συμβουλίου.

β) Παροχή τοποθετημένη μπροστά από το ακίνητο σε οριστική θέση, μεταφέρεται σε άλλη οριστική θέση ύστερα από αίτηση του ενδιαφερόμενου. Η δαπάνη βαρύνει εξ ολοκλήρου τον ενδιαφερόμενο.

γ) Σε εξαιρετικές περιπτώσεις και εφόσον συντρέχουν ειδικοί λόγοι, είναι δυνατή η μεταφορά παροχής από οριστική θέση σε νέα οριστική αυτεπάγγελτα. Στην περίπτωση αυτή η δαπάνη της μεταφοράς της παροχής βαρύνει το Δήμο Αντιπάρου.

δ) Μεταφορά παροχής που είναι μακριά από το ακίνητο, σε νέα θέση, πάλι μακριά από το ακίνητο, είναι δυνατή εφόσον ο υδρευόμενος το ζητήσει με αιτιολογημένη αίτηση η οποία θα γίνει αποδεκτή από την αρμόδια Υπηρεσία και εφόσον ο ενδιαφερόμενος δηλώσει ότι αποδέχεται την νέα αυτή θέση ως προσωρινή σύμφωνα με το 8.1. (ια). Η δαπάνη για την μεταφορά βαρύνει εξ ολοκλήρου τον αιτούντα.

ε) Μεταφορά παροχής σε νέα θέση πάλι μακριά από το ακίνητο επιβάλλεται, όταν ζητηθεί και πρόσθετη παροχή για την υδροδότηση του ακινήτου, η οποία πρόκειται να τοποθετηθεί σε πλησιέστερη θέση, λόγω μεταγενέστερης επέκτασης του δικτύου. Στην προσωρινή αυτή θέση μεταφέρονται και οι παλαιές παροχές, εκτός αν ο υδρευόμενος δηλώσει ότι επιθυμεί να τοποθετηθεί νέα παροχή στην παλαιά θέση και εφόσον δεν υπάρχει τεχνικό εμπόδιο για αυτό. Η δαπάνη της μεταφοράς στη νέα προσωρινή θέση βαρύνει το Δήμο Αντιπάρου.

στ) Ο Δήμος Αντιπάρου είναι υποχρεωμένος να μεταφέρει, με δικές του δαπάνες, την παροχή από το καταργημένο παλιό δίκτυο, στο νέο που τέθηκε σε λειτουργία. Ο Δήμος Αντιπάρου τρείς τουλάχιστον ημέρες πριν τη μεταφορά ειδοποιεί τον υδρολήπτη, ο οποίος οφείλει να έχει κατά τη μεταφορά τον κατάλληλο τεχνίτη για τη σύνδεση των εσωτερικών του εγκαταστάσεων. Ο Δήμος Αντιπάρου δεν φέρει καμία ευθύνη αν λόγω αμέλειας του υδρολήπτη προκληθεί διακοπή νερού στο ίδιο ή σε άλλο ακίνητο.

ζ) Στις περιπτώσεις που η μεταφορά της παροχής γίνεται αυτεπάγγελτα από το Δήμο Αντιπάρου με δαπάνη του ιδιοκτήτη και αυτός αρνείται την καταβολή της, αυτή μπορεί να συμπεριληφθεί στο λογαριασμό κατανάλωσης νερού αυτού.

η) Πραγματοποιείται μεταφορά παροχής από οριστική ή προσωρινή θέση, σε προσωρινή θέση, μόνο για ειδικούς λόγους:

* εφόσον ο αγωγός στον οποίο είναι συνδεδεμένη, απομονώθηκε λόγω προσβολής του από ρυπογόνες ουσίες. Το κόστος τόσο της μεταφοράς όσο και της επαναφοράς των παροχών στην πρότερη θέση τους βαρύνει το Δήμο Αντιπάρου, εκτός αν υπαίτιος ή υπαίτιοι της ρύπανσης είναι ο ιδιοκτήτης ή οι ιδιοκτήτες των ακινήτων στα οποία ανήκουν οι παροχές. Στην περίπτωση αυτή ο Δήμος Αντιπάρου έχει το δικαίωμα να διακόψει την υδροδότηση του συγκεκριμένου ακινήτου ή ακινήτων μέχρι την άρση του προβλήματος και να χρεώσει τον εν λόγω ιδιοκτήτη ή ιδιοκτήτες με το σύνολο των δαπανών που θα πραγματοποιήσει σαν συνέπεια της ενέργειας αυτής. Στην περίπτωση μεταφοράς παροχής από προσωρινή θέση σε οριστική σαν συνέπεια της παραπάνω αιτίας, ισχύουν τα οριζόμενα στο 9.1.(α).
* Είναι δυνατή η μεταφορά παροχής που βρίσκεται είτε σε οριστική θέση είτε σε προσωρινή θέση σε άλλη προσωρινή, εφόσον λόγοι εκτέλεσης έργων άλλων φορέων το υπαγορεύουν. Στην περίπτωση αυτή η δαπάνη μεταφοράς βαρύνει τον φορέα του έργου.

Σε όλες τις παραπάνω περιπτώσεις, η δαπάνη σύνδεσης των εσωτερικών εγκαταστάσεων βαρύνει τον υδρευόμενο. Την εργασία της μεταφοράς παροχών ακολουθεί και η εργασία απομόνωσης της παροχής από τον κρουνό συνένωσης, αφαίρεσης του υδρομετρητή, αποξήλωσης του φρεατίου μετά του καλύμματος αυτού και αποκατάστασης του οδοστρώματος και του πεζοδρομίου στην πρότερη κατάσταση. Η δαπάνη των εργασιών αυτών βαρύνει το Δήμο Αντιπάρου.

**9.2 Μετατόπιση παροχής – Αποδοχή της μετατόπισης από τον υδρευόμενο**

Μετατόπιση παροχής είναι η μετακίνηση του φρεατίου, του υδρομετρητή και όλων των εξαρτημάτων που περιέχονται στο φρεάτιο, χωρίς νέα διάτρηση του αγωγού.

α) Ο Δήμος Αντιπάρου έχει το δικαίωμα να μετατοπίσει παροχή για λόγους ασφαλέστερης λειτουργίας ή στην περίπτωση που βρίσκεται εντός ιδιοκτησίας, σε νέα θέση, χωρίς την επιβάρυνση του υδρευόμενου, ο οποίος όμως υποχρεούται στην προσαρμογή των εσωτερικών εγκαταστάσεων του ακινήτου του, ώστε να γίνει δυνατή η σύνδεσή του στην νέα θέση, με δική του δαπάνη.

β) Αν προκύψει ανάγκη μετατόπισης της παροχής σαν συνέπεια εκτέλεσης έργων από οποιοδήποτε φορέα, η σχετική δαπάνη βαρύνει τον φορέα κατασκευής του έργου.

γ) Η δαπάνη για την μετατόπιση των αγωγών του Δήμου Αντιπάρου που βρίσκονται σε ξένες ιδιοκτησίες, είτε λόγω τροποποίησης του εγκεκριμένου σχεδίου πόλης, είτε λόγω ανάγκης εκτέλεσης εργασιών από τον ιδιοκτήτη, βαρύνει εξ’ ολοκλήρου το Δήμο Αντιπάρου.

Από οποιαδήποτε αιτία και αν προκύψει η ανάγκη μεταφοράς, μετατόπισης, ανύψωσης ή καταβίβασης παροχής, ο υδρευόμενος είναι υποχρεωμένος να την αποδεχθεί. Ο Δήμος Αντιπάρου, εφόσον ειδοποιήσει τον υδρευόμενο, δεν ευθύνεται αν λόγω αμέλειάς του, προκληθεί διακοπή της υδροδότησής του.

**9.3 Ανύψωση- Καταβίβαση παροχής**

Η μεταβολή της στάθμης του πεζοδρομίου επιβάλλει την τακτοποίηση της παροχής και του φρεατίου στη νέα στάθμη. Η δαπάνη για την ανύψωση ή την καταβίβαση της παροχής λόγω μεταβολής της στάθμης του πεζοδρομίου βαρύνει τον υπεύθυνο για την μεταβολή. Η σύνδεση των εσωτερικών εγκαταστάσεων στη νέα στάθμη γίνεται με ευθύνη και δαπάνη του υδρευόμενου.

**9.4 Μετατοπίσεις αγωγών**

α) Μετατοπίσεις αγωγών πραγματοποιούνται στις περιπτώσεις μεταβολής της υφιστάμενης ρυμοτομίας ή εφαρμογής ρυμοτομίας.

β) Για οποιοδήποτε λόγο κριθεί απαραίτητο κατόπιν απόφασης της αρμόδιας Υπηρεσίας του Δήμου Αντιπάρου.

**9.5 Διακοπή υδροδότησης**

Η διακοπή της υδροδότησης του ακινήτου γίνεται με αφαίρεση υδρομέτρου. Διακοπή της υδροδότησης πραγματοποιείται στις παρακάτω περιπτώσεις:

α) Εάν οι εσωτερικές εγκαταστάσεις του ακινήτου είναι συνδεδεμένες σε διαφορετικές παροχές.

β) Εάν οι εσωτερικές εγκαταστάσεις του ακινήτου είναι συνδεδεμένες με δίκτυο υδροδότησης άλλου φορέα ή και με άλλη πηγή.

γ) Σε περίπτωση λαθραίας υδροληψίας.

δ) Εφόσον υπάρχουν πάσης φύσεως ληξιπρόθεσμες οφειλές του ακινήτου.

ε) Εφόσον υπάρχει κίνδυνος μόλυνσης του νερού της παροχής από ρυπογόνες ουσίες.

στ) Κατόπιν αιτήσεως του ιδιοκτήτη του ακινήτου.

ζ) Σε περίπτωση εμπορίας νερού.

η) Σε περίπτωση υδροδότησης οικοδομής, που έχει κριθεί οριστικά με απόφαση της αρμόδιας κατά νόμο επιτροπής αυθαίρετη και κατεδαφιστέα, εφόσον ζητήσει τούτο η αρμόδια Πολεοδομική Υπηρεσία.

θ) Σε κάθε περίπτωση μη συμμόρφωσης προς τις διατάξεις του ισχύοντος Κανονισμού Λειτουργίας του δικτύου υπονόμων ακαθάρτων και βρόχινων νερών του Δήμου Αντιπάρου.

ι) Σε κάθε άλλη περίπτωση που προβλέπεται από τις διατάξεις του παρόντος κανονισμού και την σύμβαση μεταξύ του Δήμου Αντιπάρου και του υδρολήπτη.

**9.6 Έκτακτη Διακοπή υδροδότησης**

Ο Δήμος Αντιπάρου δύναται κατόπιν ειδοποιήσεώς της από τον υδρευόμενο ή τρίτο πρόσωπο, να διακόψει προσωρινά την υδροδότηση ακινήτου, στο οποίο έχει σημειωθεί εμφανής απώλεια νερού, με απομόνωση του κρουνού διακοπής.

**9.7 Επισκευές και αντικαταστάσεις φρεατίων και καλυμμάτων υδρομετρητών**

Ο Δήμος Αντιπάρου αυτεπάγγελτα ή κατόπιν αιτήσεως του υδρευόμενου, προβαίνει στην επισκευή ή αντικατάσταση φρεατίου, καλύμματος και πλαισίου της παροχής. Η δαπάνη για τις παραπάνω εργασίες βαρύνει τον υδρευόμενο. Αν η βλάβη προκύψει αποδεδειγμένα σαν συνέπεια εκτέλεσης έργων από οποιοδήποτε φορέα, η δαπάνη επισκευής ή αντικατάστασης, θα βαρύνει τον φορέα κατασκευής του έργου.

## ΑΡΘΡΟ 10: ΥΔΡΟΜΕΤΡΗΤΕΣ

Οι υδρομετρητές είναι συσκευές μέτρησης της κατανάλωσης του νερού και εγκαθίστανται στον αγωγό της παροχής. Οι υδρομετρητές είναι κατασκευασμένοι σύμφωνα με τις εκάστοτε ισχύουσες επίσημες προδιαγραφές.

Οι υφιστάμενοι σήμερα υδρομετρητές χωρίζονται ως προς τον μηχανισμό καταμέτρησης σε δύο κατηγορίες, τους ογκομετρικούς και τους ταχυμετρικούς. Στην κατηγορία των ταχυμετρικών υδρομετρητών περιλαμβάνονται οι υδρομετρητές τύπου πολλαπλής ριπής και οι τύπου Woltman.

Οι υδρομετρητές έχουν δοκιμασθεί πριν την τοποθέτησή τους, όσον αφορά την καλή τους λειτουργία και την ακρίβεια των ενδείξεών τους, σύμφωνα με τα Διεθνή και Ευρωπαϊκά πρότυπα και καλύπτουν την μετρολογική κλάση Β σύμφωνα με την οδηγία 75/33/ΕΟΚ και το πρότυπο ISO 4064, (όπως κάθε φορά ισχύουν αυτά μετά από τροποποιήσεις, συμπληρώσεις ή αντικαταστάσεις για τις μετρολογικές κλάσεις των υδρομετρητών).

Σε κάθε περίπτωση, οι τοποθετούμενοι υδρομετρητές, φέρουν κατά την τοποθέτησή τους μηδενική ένδειξη.

1. Ο καταναλωτής είναι χρήστης του υδρομετρητή και βαρύνεται με το πάγιο συντήρησης και αφαίρεσής του, η οποία καταβάλλεται με την μορφή ενοικίου υδρομετρητή, το ύψος του οποίου αποφασίζεται από το Διοικητικό Συμβούλιο της Επιχείρησης και περιλαμβάνεται στο λογαριασμό κατανάλωσης νερού.

2. Οι υδρομετρητές τοποθετούνται σε εμφανές, ασφαλές και εύκολο στην πρόσβαση σημεία συνήθως έξω στο πεζοδρόμιο, τα οποία ο καταναλωτής είναι υποχρεωμένος να διατηρεί σε καλή κατάσταση και ευθύνεται για την τυχόν αλλοίωση ή φθορά, που προκαλείται σ' αυτά, τους υδρομετρητές ή τους σωλήνες παροχής από αμέλεια ή υπαιτιότητά του ιδίου ή του προστηθέντος από αυτόν τρίτου.

3. Στις πολυκατοικίες σε κάθε διαμέρισμα, κατάστημα, γραφείο, αποθήκη κ.λ.π. και γενικά σε κάθε τμήμα του υδρευόμενου ακινήτου με διακεκριμένη χρήση αντιστοιχεί, υποχρεωτικά, ένας υδρομετρητής. Η σύνδεση δύο ή περισσοτέρων διακεκριμένων κατά χρήση τμημάτων του ιδίου ακινήτου, ή δύο ή περισσοτέρων ακινήτων με τον ίδιο υδρομετρητή είναι αντικανονική και ο Δήμος Αντιπάρου δικαιούται να προβεί σε διακοπή της παροχής νερού ή και σε αφαίρεση του υδρομετρητή μέχρι τη νόμιμη τακτοποίηση των συνδέσεων, καθώς και να επιβάλει πρόστιμο, το ύψος του οποίου καθορίζεται με απόφαση του Διοικητικού της Συμβουλίου.

4. Κατ’ εξαίρεση στις περιπτώσεις υφισταμένων παλαιών οικοδομών, όπου για τεχνικούς λόγους δεν είναι δυνατή η κατασκευή των επιμέρους παροχών, μπορεί με απόφαση του Δημοτικού Συμβουλίου να επιτραπεί η υδροδότηση δύο ή περισσοτέρων διακεκριμένων κατά χρήση τμημάτων του ιδίου ακινήτου ή δύο ή περισσοτέρων ακινήτων με κοινό υδρομετρητή. Στην περίπτωση αυτή ο ιδιοκτήτης ή χρήστης κάθε οριζόντιας ή κάθετης ιδιοκτησίας θα καταβάλλει χωριστή εγγύηση χρήσης υδρομετρητή και σε κάθε ιδιοκτησία θα χρεώνεται η πάγια κατανάλωση νερού. Η κατανάλωση του νερού που θα καταγράφεται στον κοινό υδρομετρητή θα κατανέμεται μεταξύ των καταναλωτών με δική τους ευθύνη. Για την κοινή κατανάλωση οι καταναλωτές θα ευθύνονται αλληλεγγύως και εις ολόκληρον ο καθένας απέναντι στο Δήμο Αντιπάρου.

5. Ο Δήμος Αντιπάρου έχει το δικαίωμα να ελέγχει τους υδρομετρητές σε οποιαδήποτε στιγμή και να τους αντικαθιστά με άλλους, ακόμα και διαφορετικού συστήματος ή να προσθέτει μετρητές για βοηθητικό έλεγχο. Ο καταναλωτής έχει επίσης το δικαίωμα να ζητήσει από το Δήμο Αντιπάρου τον έλεγχο των μετρητών. Στην περίπτωση αυτή πρέπει να υποβάλει αίτηση στο Δήμο Αντιπάρου και να καταβάλει τη δαπάνη ελέγχου κάθε μετρητή, όπως αυτή καθορίζεται κάθε φορά με απόφαση του Δημοτικού Συμβουλίου. Μετά τον έλεγχο εάν διαπιστωθεί ότι ο μετρητής λειτουργεί με ακρίβεια ή με προσέγγιση + -4% ο πελάτης βαρύνεται με τα έξοδα ελέγχου. Αν, αντίθετα, διαπιστωθεί αντικανονική λειτουργία του μετρητή σε ποσοστό μεγαλύτερο από + - 4% τα έξοδα βαρύνουν το Δήμο Αντιπάρου.

6. Παρεμβάσεις στον μετρητή από τον υδρολήπτη ή άτομα ενεργούντα για λογαριασμό του θεωρούνται ως πρόθεση κλοπής νερού και επιβάλλεται στον υδρολήπτη πρόστιμο το ύψος του οποίου καθορίζεται με απόφαση του Δημοτικού Συμβουλίου του Δήμου Αντιπάρου. Ο καταναλωτής οφείλει να ειδοποιεί το Δήμο Αντιπάρου σε κάθε περίπτωση που διαπιστώνει ανωμαλίες στη λειτουργία του μετρητή, διαφορετικά είναι υποχρεωμένος να πληρώσει την αξία της κατανάλωσης που καταγράφηκε.

Σε περίπτωση που σταματήσει να λειτουργεί ο μετρητής, η κατανάλωση του νερού θα υπολογιστεί για ολόκληρη τη περίοδο αδρανείας του. Ως βάση υπολογισμού λαμβάνεται ο μέσος όρος της κατανάλωσης που σημειώθηκε κατά το διάστημα λειτουργίας του, της αντίστοιχης περίοδο των δύο προηγούμενων ετών.

**10.1 Χώρος υδρομετρητών**

1. Η επιλογή της θέσης του φρεατίου στην πρόσοψη των υδροδοτούμενων ακινήτων γίνεται κατά την κρίση του Δήμου Αντιπάρου.

2. Ο χώρος των υδρομετρητών που βρίσκεται στο ισόγειο των οικοδομών θα είναι σε τέτοια θέση, ώστε να μην υπάρχει περίπτωση να κατακλυσθεί από νερά ή λύματα υπονόμων, που να προκαλούν κίνδυνο μολύνσεως του νερού και ζημιά στη δημόσια υγεία. Απαγορεύεται ακόμα η διέλευση των πάσης φύσεως αγωγών αποχέτευσης μέσα από το χώρο που βρίσκονται οι υδρομετρητές.

3. Οι υδρομετρητές παροχών που υδροδοτούν το ίδιο ακίνητο τοποθετούνται συγκεντρωμένα σε μία θέση και τροφοδοτούνται από τον ίδιο αγωγό διανομής.

4. Κατ’ εξαίρεση σε περιπτώσεις κτιριακών συγκροτημάτων είναι δυνατή η τοποθέτηση των παροχών σε περισσότερες από μια θέσεις, για την ανεξάρτητη υδροδότηση των κτιρίων, σύμφωνα με τις προδιαγραφές που έχει θέσει υπόψη του κατασκευαστή η Τεχνική Υπηρεσία του Δήμου.

5. Το προσωπικό του Δήμου Αντιπάρου που είναι επιφορτισμένο με τον έλεγχο των ενδείξεων των υδρομετρητών, την αστυνόμευση των δικτύων ή την εκτέλεση γενικά κάθε εργασίας στις παροχετεύσεις, δικαιούται ανεμπόδιστα να εισέρχεται στο υδρευόμενο ακίνητο, με την παρουσία του υδρολήπτη.

6. Ο υδρολήπτης υποχρεούται να παρέχει κάθε διευκόλυνση στο προσωπικό για την εκτέλεση του ανατιθέμενου σ’ αυτό έργου, σε περίπτωση δε άρνησης του διακόπτεται αμέσως η παροχή με απόφαση του Δημάρχου.

**10.2 Έλεγχος καλής λειτουργίας υδρομετρητών**

Οι υδρομετρητές βάσει των οποίων υπολογίζεται η κατανάλωση είναι κατασκευασμένοι, όπως αναφέρεται στο άρθρο 11, σύμφωνα με τους επίσημους κανονισμούς, έχουν δοκιμαστεί για την ακρίβεια των ενδείξεών τους πριν εγκατασταθούν, και αποτελούν το βασικό τεκμήριο της κατανάλωσης που πραγματοποιήθηκε.

Ο υδρευόμενος έχει το δικαίωμα να ζητήσει τον επιτόπιο έλεγχο της καλής λειτουργίας του υδρομετρητή με φορητό ηλεκτρονικό μετρητή, παρουσία του ιδίου ή αντιπροσώπου του και συντάσσεται πρωτόκολλο ελέγχου υδρομέτρου το οποίο υπογράφεται από αυτόν και τον τεχνίτη που διενήργησε τον έλεγχο. Το πρωτόκολλο είναι έγκυρο και χωρίς την υπογραφή του καταναλωτή. Στην περίπτωση που βρεθεί απόκλιση των μετρήσεων του υδρομέτρου εις βάρος του καταναλωτή σε ποσοστό μεγαλύτερο του 4% διενεργείται ανάλογη μείωση στον τελευταίο λογαριασμό κατανάλωσης νερού και αντικαθίσταται το υδρόμετρο. Το υδρόμετρο αντικαθίσταται επίσης αν βρεθεί να καταγράφει με απόκλιση πέραν του 4% εις βάρος του Δήμου Αντιπάρου.

Σε περίπτωση που διαπιστωθεί, από το Εργαστήριο Υδρομετρητών, ότι ο υδρομετρητής έχει παραβιαστεί και έχουν αλλάξει τα μετρολογικά χαρακτηριστικά του ή έχει καταστραφεί μερικώς ή ολικώς, τότε ισχύουν οι προβλεπόμενες κυρώσεις στα σχετικά άρθρα του παρόντος Κανονισμού.

Η δαπάνη αντικατάστασης του υδρομετρητή σε κάθε περίπτωση βαρύνει τον υδρευόμενο, εκτός εάν απαιτηθεί αντικατάσταση από υπαιτιότητα του Δήμου Αντιπάρου.

**10.3 Αντικαταστάσεις υδρομετρητών**

Αντικατάσταση υδρομετρητή είναι η αφαίρεσή του και η τοποθέτηση άλλου, με νέο μετρητικό μηχανισμό και προσαρμογή ειδικής ασφάλειας.

Ο Δήμος Αντιπάρου δεν ευθύνεται για τυχόν βλάβες που θα προκύψουν σε οποιοδήποτε σημείο της εσωτερικής εγκατάστασης του ακινήτου καθώς και τις συνέπειες αυτών, κατά την αντικατάσταση του υδρομετρητή, εφόσον η βλάβη οφείλεται στην μη τήρηση από τον υδρευόμενο των προδιαγραφών των εσωτερικών εγκαταστάσεων του ακινήτου όπως αναφέρονται στο άρθρο 11.

Αντικατάσταση υδρομετρητή γίνεται στις παρακάτω περιπτώσεις:

α) Σε περίπτωση βλάβης ή επέμβασης τρίτων, που επηρεάζει την ορθή και ασφαλή λειτουργία του.

β) Σε περίπτωση απώλειας του υδρομετρητή.

γ) Με αίτηση του υδρευόμενου για τον έλεγχο της αξιόπιστης λειτουργίας του υδρομετρητή.

δ) Σε περίπτωση που ο Δήμος Αντιπάρου κρίνει απαραίτητο τον έλεγχο της αξιόπιστης λειτουργίας του υδρομετρητή.

ε) Σε περίπτωση αφαίρεσης υδρομετρητή, λόγω ληξιπρόθεσμων οφειλών.

## ΑΡΘΡΟ 11: ΕΣΩΤΕΡΙΚΕΣ ΕΓΚΑΤΑΣΤΑΣΕΙΣ ΥΔΡΕΥΣΗΣ

Εσωτερικές Εγκαταστάσεις ύδρευσης είναι όλες οι υδραυλικές εγκαταστάσεις του ακινήτου που βρίσκονται μετά το εσωτερικό προσαρμοστικό (ρακόρ) του υδρομετρητή προς την πλευρά του ακινήτου, ή για υδρομετρητές μεγάλης διαμέτρου μετά την εσωτερική ωτίδα (φλάντζα) του υδρομετρητή προς την πλευρά του ακινήτου, ή για υδρομετρητές τοποθετημένους στον εσωτερικό χώρο της οικοδομής μετά την ευρισκόμενη στο πεζοδρόμιο κεντρική βάνα προς την πλευρά του ακινήτου.

2. Για την κατασκευή και συντήρηση των εσωτερικών εγκαταστάσεων υπεύθυνος είναι ο ιδιοκτήτης. Ο Δήμος Αντιπάρου ευθύνεται για την συντήρηση των εγκαταστάσεών της μέχρι το όριο των εσωτερικών εγκαταστάσεων, όπως περιγράφεται παραπάνω.

3. Την επιμέλεια του χώρου όπου έχει τοποθετηθεί ο υδρομετρητής έχει ο ιδιοκτήτης και οφείλει να το διατηρεί πάντα καθαρό και προσβάσιμο, ώστε να είναι ευχερής η λήψη της ένδειξης και η συντήρηση του μετρητή από τα συνεργεία του Δήμου Αντιπάρου Στην περίπτωση που ο υδρομετρητής καλυφθεί με χώματα ή μπάζα, ο Δήμος Αντιπάρου τάσσει στον υπαίτιο προθεσμία για την αποκάλυψή του και μετά την άπρακτη πάροδο της επιβάλλει σ’ αυτόν πρόστιμο, το ύψος του οποίου καθορίζεται με απόφαση του Δημοτικού Συμβουλίου του. Αν ο ιδιοκτήτης δεν μερίμνησε για την αποκάλυψη του φρεατίου και δεν είναι δυνατή η λήψη της ένδειξης του υδρομετρητή, ως βάση υπολογισμού της κατανάλωσης λαμβάνεται ο μέσος όρος της κατανάλωσης που σημειώθηκε την αντίστοιχη περίοδο των δύο προηγούμενων ετών και ο καταναλωτής δεν δικαιούται να ασκήσει ένσταση σχετικά με την κατανομή των ενδείξεων, παρά μόνον στην περίπτωση που μετά την αποκάλυψή του μετρητή διαπιστωθεί ότι κατέγραψε λιγότερα κυβικά από αυτά που χρεώθηκε.

4. Η εσωτερική εγκατάσταση του ακινήτου πρέπει να είναι εφοδιασμένη με γενικό διακόπτη, στο πλησιέστερο σημείο προς τον μετρητή και σε τέτοια θέση που να εξασφαλίζεται ο εύκολος χειρισμός του. Επίσης θα πρέπει μετά το διακόπτη να υπάρχει κλαπέ αντεπιστροφής, η τοποθέτηση του οποίου γίνεται με δαπάνη και ευθύνη του ιδιοκτήτη. Αν η εσωτερική εγκατάσταση του ακινήτου δεν είναι σύμφωνη με τα προδιαγραφόμενα στην παράγραφο αυτή ο Δήμος Αντιπάρου μπορεί να μην προχωρήσει στη σύνδεση της παροχής με μετρητή μέχρι αυτά να τακτοποιηθούν.

5. Η εσωτερική εγκατάσταση του υδρευόμενου ακινήτου δεν πρέπει να περνά μέσα από κοινόχρηστους χώρους. Γενικά όμως η ύπαρξη εσωτερικών εγκαταστάσεων σε ξένες προς το υδρευόμενο ακίνητο ιδιοκτησίες, δεν υποχρεώνει το Δήμο σε διακοπή της υδροδότησης του ακινήτου, ούτε η ύδρευση σημαίνει την αναγνώριση δικαιώματος πάνω στην ξένη ιδιοκτησία.

6. Οι εσωτερικές εγκαταστάσεις και συσκευές πρέπει να είναι σύμφωνες με τις εκάστοτε ισχύουσες Τεχνικές Οδηγίες του ΤΕΕ και τις σχετικές διατάξεις της κείμενης νομοθεσίας. Οπωσδήποτε, όμως, πρέπει να είναι κατασκευασμένες με σωλήνα χαλκού 1/2΄΄ ή Φ20 χιλιοστών πλαστική, έτσι ώστε να αντέχουν σε συνεχή πίεση λειτουργίας τουλάχιστον 10 ατμοσφαιρών και να μη δημιουργείται κίνδυνος μόλυνσης του νερού.

7. Σε περίπτωση αύξησης του ανωτάτου ορίου πίεσης εντός του δικτύου, τούτο ανακοινώνεται έγκαιρα στους καταναλωτές, προκείμενου να λάβουν τα αναγκαία μέτρα προσαρμογής των εσωτερικών τους εγκαταστάσεων στη νέα πίεση.

8. Απαγορεύεται η απευθείας σύνδεση αντλητικών μηχανημάτων ενίσχυσης της πίεσης με τους σωλήνες ύδρευσης της εσωτερικής εγκατάστασης που συνδέονται με την γραμμή του μετρητή. Η λειτουργία τους πρέπει να γίνεται με δοχεία αποθήκευσης (ντεπόζιτα) προς αποφυγή μολύνσεων του νερού και βλαβών των εγκαταστάσεων του Δήμου Αντιπάρου. Η παρεμβολή διακόπτη ή βαλβίδας αντεπιστροφής δεν θεωρείται ότι διακόπτει τη σύνδεση και ότι εξασφαλίζει τις εγκαταστάσεις του Δήμου Αντιπάρου. Η δαπάνη επισκευής βλαβών που οφείλονται σε επιστροφή ζεστού νερού είτε από λέβητες είτε από θερμοσίφωνες, βαρύνει τον υπαίτιο υδρολήπτη.

9. Απαγορεύεται απόλυτα η ένωση εσωτερικών εγκαταστάσεων που τροφοδοτούνται από διαφορετικές παροχές. Στην περίπτωση αυτή ο Δήμος Αντιπάρου έχει δικαίωμα διακοπής της υδροδότησης.

10. Απαγορεύεται η γείωση των ηλεκτρολογικών εγκαταστάσεων των ακινήτων επί των υδραυλικών εγκαταστάσεων, έστω και να γεφυρώνεται η θέση του μετρητή. Το δίκτυο του Δήμου Αντιπάρου δεν εξασφαλίζει μεταλλική συνέχεια δεδομένου ότι οι αγωγοί και άλλα εξαρτήματα κατά μεγάλο ποσοστό δεν είναι από υλικό αγώγιμο.

Οι ιδιοκτήτες είναι αποκλειστικά και προσωπικά υπεύθυνοι για την μη τήρηση της απαγόρευσης αυτής και τα τυχόν ατυχήματα που προκληθούν στο προσωπικό του Δήμου Αντιπάρου ή τρίτους, καθώς και για κάθε ζημιά που τυχόν προκληθεί στις εγκαταστάσεις του Δήμου Αντιπάρου. Οι ζημιές που είναι δυνατόν να προκληθούν στις εγκαταστάσεις του Δήμου Αντιπάρου μ’ αυτό τον απαγορευμένο τρόπο γείωσης βαρύνουν τον ιδιοκτήτη. Η σχετική δαπάνη επισκευής χρεώνεται σε βάρος του.

Μέχρι την άρση των ανωτέρω ο Δήμος Αντιπάρου διακόπτει ή και αφαιρεί την παροχή.

11. Οι ιδιοκτήτες των ακινήτων και εκείνοι που χρησιμοποιούν με οποιοδήποτε τρόπο τους υπόγειους χώρους της οικοδομής είναι υπεύθυνοι για την στεγανότητα των περιμετρικών τοιχωμάτων τους και των διαμέσων, από πλημμύρα που πιθανόν να προέρχεται από διαρροές του δικτύου ύδρευσης. Για το σκοπό αυτό, είναι υποχρεωμένοι να παίρνουν τα κατάλληλα μέτρα για την προστασία τους, όπως στεγανοποίηση και εγκατάσταση αντλίας αυτόματης αναρρόφησης. Επί πλέον όσοι χρησιμοποιούν υπόγειους χώρους καταστημάτων, είναι υποχρεωμένοι να τοποθετούν τα ευρισκόμενα σ' αυτούς εμπορεύματα και τα διάφορα αντικείμενα πάνω σε ράφια, που να απέχουν τουλάχιστον 30 εκατοστά του μέτρου από το δάπεδο και τα περιμετρικά τοιχία και σε κάθε περίπτωση να διατηρούν αντλία αυτόματης αναρρόφησης.

12. Οι εσωτερικές υδραυλικές εγκαταστάσεις των ακινήτων πρέπει να συντηρούνται από τους ιδιοκτήτες και οι πιθανές διαρροές τους να επισκευάζονται σε σύντομο χρονικό διάστημα. Σε περίπτωση που εξαιτίας της παράληψης συντήρησης ή της καθυστέρησης επισκευής των υδραυλικών εγκαταστάσεων προκαλείται είτε άσκοπη κατανάλωση νερού είτε ζημιές ή οχλήσεις σε τρίτους, ο Δήμος Αντιπάρου έχει το δικαίωμα να διακόψει την παροχή νερού ή και να αφαιρέσει τον υδρομετρητή του ακινήτου.

* **Συνυδρεύσεις ακινήτων**

Συνύδρευση είναι η μέσω μίας ή περισσοτέρων παροχών, υδροδότηση αυτοτελών χώρων κύριας χρήσης, ο αριθμός των οποίων είναι μεγαλύτερος των παροχών που χορηγήθηκαν. Απαγορεύεται η συνύδρευση των αυτοτελών ιδιοκτησιών ενός ακινήτου.

Στην περίπτωση που διαπιστωθεί παράνομη, σύμφωνα με τα παραπάνω, συνύδρευση, ο Δήμος Αντιπάρου έχει το δικαίωμα διακοπής της υδροδότησης.

## ΑΡΘΡΟ 12: ΠΙΕΣΕΙΣ ΛΕΙΤΟΥΡΓΙΑΣ – ΜΕΓΑΛΕΣ ΣΤΙΓΜΙΑΙΕΣ ΚΑΤΑΝΑΛΩΣΕΙΣ

Ο Δήμος Αντιπάρου έχει την υποχρέωση να εξασφαλίζει πίεση λειτουργίας τουλάχιστον 2 atm. στη θέση του υδρομετρητή. Η πίεση στο ίδιο σημείο δεν θα υπερβαίνει ποτέ τις 12 atm. Σε περιπτώσεις βλάβης ή επισκευής των εγκαταστάσεων του Δήμου Αντιπάρου είναι δυνατόν συμπτωματικά και για ορισμένο χρονικό διάστημα να προκληθεί πτώση της πίεσης κάτω του ελαχίστου ορίου ή και διακοπή της υδροδότησης. Ο Δήμος Αντιπάρου δεν έχει καμία ευθύνη για τυχόν βλάβες που είναι δυνατόν να προκληθούν σε μηχανήματα ή άλλες εγκαταστάσεις από το γεγονός αυτό ούτε υποχρέωση αποζημίωσης. Αν για οποιοδήποτε λόγο υπάρχει ανάγκη συνεχούς υδροδότησης ή υδροδότησης σταθερής πίεσης ή πίεσης μεγαλύτερης της ελαχίστης, πρέπει ο υδρευόμενος να εξασφαλίζει αυτή με αποθήκευση νερού σε δεξαμενή του ή με οποιοδήποτε άλλο κατάλληλο τρόπο.

Ο Δήμος Αντιπάρου δεν είναι υποχρεωμένος να ικανοποιεί απαιτήσεις μεγάλων στιγμιαίων καταναλώσεων (για περιορισμένα χρονικά διαστήματα) μέσα στο εικοσιτετράωρο.

Στις περιπτώσεις αυτές ο υδρολήπτης οφείλει να εξασφαλίσει την απαιτούμενη επιπλέον ποσότητα νερού, μέσω δεξαμενής του.

Σε περίπτωση που ο υδρολήπτης δεν συμμορφωθεί με τα παραπάνω, ο Δήμος Αντιπάρου διατηρεί το δικαίωμα διακοπής της υδροδότησης.

## ΑΡΘΡΟ 13: ΠΥΡΟΣΒΕΣΤΙΚΑ ΥΔΡΟΣΤΟΜΙΑ

Τα πυροσβεστικά υδροστόμια είναι εγκαταστάσεις που χρησιμοποιούνται αποκλειστικά για πυρόσβεση και πλήρωση πυροσβεστικών οχημάτων.

Απαγορεύεται η χρησιμοποίησή τους για άλλες χρήσεις πλην κατάσβεσης πυρκαγιάς ή πλήρωσης πυροσβεστικών οχημάτων.

# ΚΕΦΑΛΑΙΟ Γ΄

# ΣΥΝΔΕΣΗ ΤΩΝ ΑΚΙΝΗΤΩΝ ΜΕ ΤΟ ΔΙΚΤΥΟ ΥΔΡΕΥΣΗΣ

## ΑΡΘΡΟ 14: ΔΙΑΔΙΚΑΣΙΑ ΚΑΙ ΟΡΟΙ ΣΥΝΔΕΣΗΣ ΜΕ ΤΟ ΔΙΚΤΥΟ ΥΔΡΕΥΣΗΣ

Ο Δήμος Αντιπάρου αναλαμβάνει την υποχρέωση να συνδέσει τις εσωτερικές εγκαταστάσεις ύδρευσης του ακινήτου του πελάτη, που βρίσκεται μέσα στην περιοχή αρμοδιότητάς της, με το δίκτυο ύδρευσης για την παροχή πόσιμου νερού με την ακόλουθη διαδικασία και όρους:

1. Στις περιπτώσεις που το ακίνητο βρίσκεται σε δρόμο, από τον οποίο διέρχεται δίκτυο αποχέτευσης, η προηγούμενη σύνδεση με αυτό αποτελεί προϋπόθεση για τη σύνδεση του ακινήτου με το δίκτυο ύδρευσης, για λόγους προστασίας του περιβάλλοντος.

2. Για τη σύνδεση του ακινήτου με το δίκτυο ύδρευσης υποβάλλεται από τον ιδιοκτήτη αίτηση προς την αρμόδια Υπηρεσία του Δήμου Αντιπάρου, η οποία συντάσσεται σε έντυπο που χορηγείται στον ενδιαφερόμενο. Η αίτηση διαβιβάζεται στην Τεχνική Υπηρεσία του Δήμου Αντιπάρου, η οποία, αφού διενεργήσει τον απαιτούμενο έλεγχο, συντάσσει τον προϋπολογισμό της δαπάνης σύνδεσης, σύμφωνα με τις τιμές που καθορίζονται με σχετική απόφαση του Δημοτικού Συμβουλίου του Δήμου Αντιπάρου. Αμέσως μετά την έγκριση του προϋπολογισμού από το Δήμο Αντιπάρου καλείται ο ενδιαφερόμενος να προκαταβάλει τη δαπάνη για τη σύνδεση. Εάν ο αιτών δεν προσέλθει να εξοφλήσει την προϋπολογιζόμενη δαπάνη μέσα σε χρονικό διάστημα 6 μηνών από την ημερομηνία έγκρισης της, θεωρείται ότι επιθυμεί την ακύρωση της αίτησής του και αυτή τίθεται στο αρχείο. Μετά την πάροδο του εξαμήνου απαιτείται νέα αίτηση για τη σύνδεση του ακινήτου του με το δίκτυο ύδρευσης.

3. Η σύνδεση με το δίκτυο ύδρευσης εκτελείται από το Δήμο Αντιπάρου μετά την εξόφληση της προϋπολογιζόμενης δαπάνης.

4. Μετά την εξόφληση της προϋπολογιζόμενης δαπάνης, ο Δήμος Αντιπάρου κατασκευάζει τις παροχές νερού από το δίκτυό της μέχρι και το ακίνητο του πελάτη. Ο Δήμος Αντιπάρου έχει το αποκλειστικό δικαίωμα να καθορίζει τη θέση του μετρητή και τη διακλάδωση από το δίκτυό της μέχρι τη θέση του μετρητή, ενώ η υπόδειξη της από τον αιτούντα έχει συμβουλευτικό χαρακτήρα και ικανοποιείται μόνον όταν είναι τεχνικά εφικτό και δεν δημιουργεί πρόσθετη επιβάρυνση για το Δήμο Αντιπάρου, εκτός αν αυτή καταβάλλεται από τον αιτούντα.

5. Στις πολυώροφες οικοδομές ο Δήμος Αντιπάρου δεν είναι υποχρεωμένος να κατασκευάσει όλες τις παροχές που περιλαμβάνονται στη σχετική αίτηση του αιτούντα, αλλά μόνον εκείνες για τις οποίες έχει καταβληθεί η αντίστοιχη δαπάνη.

6. Πριν από κάθε σύνδεση με το δίκτυο ύδρευσης ο Δήμος Αντιπάρου έχει το δικαίωμα να διενεργήσει έλεγχο στις εσωτερικές υδραυλικές εγκαταστάσεις της οικοδομής, για να διαπιστώσει αν είναι κατασκευασμένες σύμφωνα με τον παρόντα κανονισμό, τα σχεδιαγράμματα που χορηγεί και την Τεχνική Οδηγία του Τεχνικού Επιμελητηρίου Ελλάδος "ΤΟΤΕΕ 2411/1986 - Εγκαταστάσεις σε κτίρια και οικόπεδα: δίκτυα διανομής κρύου - ζεστού νερού", όπως αυτή ισχύει κάθε φορά. Αν διαπιστωθεί ότι οι εγκαταστάσεις είναι ελαττωματικές, ο Δήμος Αντιπάρου δικαιούται να μην προβεί στη σύνδεση με το δίκτυο ύδρευσης, μέχρι την επισκευή ή την τροποποίηση τους από τον ιδιοκτήτη.

8. Μετά τη σύνδεση των εσωτερικών εγκαταστάσεων με τα δίκτυα ύδρευσης και την καταβολή της εγγύησης χρήσης υδρομετρητή από μέρους του υδρολήπτη, ο Δήμος Αντιπάρου αναλαμβάνει την υποχρέωση να παρέχει στον καταναλωτή υγιεινό νερό με βάση το τιμολόγιο που ισχύει κάθε φορά και ο καταναλωτής να πληρώνει τον λογαριασμό κατανάλωσης νερού που εκδίδεται κάθε φορά από το Δήμο Αντιπάρου.

9. Αν, μετά τη σύνδεση, οι καταναλώσεις ξεπερνούν το όριο ασφαλείας του αντίστοιχου μετρητή, ο Δήμος Αντιπάρου έχει το δικαίωμα να επέμβει αυτεπάγγελτα και να εκτελέσει τις απαραίτητες και με την κατάλληλη διάμετρο μετατροπές για την τοποθέτηση νέου υδρομετρητή. Η δαπάνη της μετατροπής βαρύνει τον ιδιοκτήτη που υποχρεούται επίσης στην καταβολή της διαφοράς εγγύησης του υδρευόμενου. Σε παροχές μεγάλης διαμέτρου που πραγματοποιούν καταναλώσεις μικρότερες από τις ελάχιστες απαιτούμενες για τις προδιαγραφές του μετρητή, ο Δήμος Αντιπάρου έχει δικαίωμα να επέμβει και να τοποθετήσει με δαπάνη του ιδιοκτήτη, υδρομετρητή μικρότερης διαμέτρου κατάλληλο για την πραγματοποιούμενη κατανάλωση.

## ΑΡΘΡΟ 15: ΔΙΚΑΙΟΛΟΓΗΤΙΚΑ ΣΥΝΔΕΣΗΣ ΜΕ ΤΟ ΔΙΚΤΥΟ ΥΔΡΕΥΣΗΣ

Για να πραγματοποιηθεί η σύνδεση όλων των ακινήτων - εντός ή εκτός των εγκεκριμένων σχεδίων πόλης του Δήμου Αντιπάρου με το δίκτυο ύδρευσης, οι ιδιοκτήτες αυτών μαζί με την αίτηση της προηγούμενης παραγράφου, πρέπει να προσκομίσουν στο Δήμο Αντιπάρου τα παρακάτω δικαιολογητικά έγγραφα:

**1. Για να τοποθετηθεί νέα παροχή ύδρευσης η αίτηση πρέπει να συνοδεύεται, κατά περίπτωση, από τα ακόλουθα:**

Εφ’ όσον πρόκειται για νέα οικοδομή ή παλιά οικοδομή που επισκευάστηκε:

α) Φωτοτυπία της οικοδομικής άδειας.

β) Στις περιπτώσεις που υπάρχει δίκτυο αποχέτευσης στην περιοχή, απόδειξη από την οποία να προκύπτει η καταβολή του τέλους σύνδεσης με το δίκτυο αποχέτευσης ή παράλληλη αίτηση για την σύνδεση του ακινήτου με το δίκτυο αποχέτευσης.

Εφ’ όσον πρόκειται για κτίσμα που ανεγέρθηκε πριν το 1955:

α) Θεωρημένο έγγραφο από την πολεοδομία, από το οποίο να προκύπτει η ηλικία του κτίσματος.

β) Στις περιπτώσεις που υπάρχει δίκτυο αποχέτευσης στην περιοχή, απόδειξη από την οποία να προκύπτει η καταβολή του τέλους σύνδεσης με το δίκτυο αποχέτευσης ή παράλληλη αίτηση για την σύνδεση του ακινήτου με το δίκτυο αποχέτευσης.

Στην περίπτωση αυτή η αίτηση του ιδιοκτήτη διαβιβάζεται στην τεχνική υπηρεσία, η οποία εξετάζει την δυνατότητα ή μη σύνδεσης με το δίκτυο ύδρευσης, αν υπάρχει σύνδεση ή δυνατότητα σύνδεσης με το δίκτυο αποχέτευσης, αν έχει εξοφληθεί η δαπάνη σύνδεσης και κάθε άλλο στοιχείο της αίτησης που κρίνεται σκόπιμο. Μετά τον έλεγχο και την κοστολόγηση καλείται ο υδρολήπτης για την οικονομική τακτοποίηση, προκειμένου να προγραμματιστεί η κατασκευή της παροχής.

**2. Για να τοποθετηθεί παροχή για ειδική δραστηριότητα η αίτηση πρέπει να συνοδεύεται από:**

α) Φωτοτυπία οικοδομικής άδειας.

β) Συνοπτική περιγραφή της ασκούμενης δραστηριότητας.

γ) Τεκμηριωμένη ανάλυση της μέγιστης και της μέσης ανά ημέρα απαιτούμενης ποσότητας νερού για την ειδική αυτή δραστηριότητα.

δ) Αντίγραφο δήλωσης έναρξης επιτηδεύματος ή αντίγραφο εταιρικού από το οποίο να προκύπτει η έναρξη της δραστηριότητας.

ε) Φωτοαντίγραφο μίας σελίδας του τιμολογίου του επαγγελματία με σχετική θεώρηση από την εφορία.

στ) Στις περιπτώσεις που υπάρχει δίκτυο αποχέτευσης στην περιοχή, απόδειξη από την οποία να προκύπτει η καταβολή του τέλους σύνδεσης με το δίκτυο αποχέτευσης, ή παράλληλη αίτηση για την σύνδεση του ακινήτου με το δίκτυο αποχέτευσης.

Για τις αιτήσεις ειδικών παροχών αποφασίζει το Δημοτικό Συμβούλιο του Δήμου Αντιπάρου, το οποίο λαμβάνει υπόψη του την εκάστοτε υφιστάμενη επιχειρησιακή της δυνατότητα και μπορεί να θέτει ανάλογους όρους και περιορισμούς.

**3. Για να τοποθετηθεί προσωρινή παροχή η αίτηση πρέπει να συνοδεύεται από:**

α) Συνοπτική περιγραφή της δραστηριότητας.

β) Βεβαίωση του κυρίου του έργου ή άδεια προσωρινής εγκατάστασης.

γ Κατάθεση χρηματικής εγγύησης, το ύψος της οποίας καθορίζεται με απόφαση του Δημοτικού Συμβουλίου του Δήμου Αντιπάρου ενιαία για όλες τις παρόμοιες περιπτώσεις. Η εγγύηση αυτή επιστρέφεται μετά την αφαίρεση και οικονομική τακτοποίηση της παροχής. Η χρηματική εγγύηση καταπίπτει υπέρ του Δήμου Αντιπάρου στην περίπτωση που ο ιδιοκτήτης διακόψει την υδροδότηση του και δεν φροντίσει για την οικονομική του τακτοποίηση εντός 15 ημερών.

4. Σε περίπτωση εκτέλεσης έργων δημοτικών ή δημοσίων ή σε προσωρινές ολιγοήμερες εγκαταστάσεις διαφόρων δραστηριοτήτων είναι δυνατή η τοποθέτηση, σύμφωνα με τα παραπάνω, εργοταξιακής προσωρινής παροχής ή προσωρινού κρουνού αφού προσκομιστεί η κατάλληλη βεβαίωση από τον κύριο του έργου, αν πρόκειται για εργοτάξιο ή άδεια προσωρινής εγκατάστασης. Μόλις περατωθεί το έργο, η παροχή αφαιρείται, εκτός αν ο κύριος του έργου δηλώσει ότι επιθυμεί τη διατήρησή της για την εξυπηρέτηση του έργου και μετατρέπεται με έξοδα του υδρολήπτη σε άλλης κατηγορίας υδροδότηση.

Επισημαίνεται ότι σε όλες τις παραπάνω περιπτώσεις, ο Δήμος Αντιπάρου δεν υποχρεούται στην εξέταση τίτλων ιδιοκτησίας του προς υδροδότηση ακινήτου καθώς και τυχόν διεκδικήσεων επ' αυτού, ούτε η ύδρευση του ακινήτου αποτελεί αποδεικτικό στοιχείο ιδιοκτησίας υπέρ του αιτήσαντος την υδροδότηση.

## ΑΡΘΡΟ 16: ΣΥΝΔΕΣΗ ΑΚΙΝΗΤΩΝ ΕΝΤΟΣ ΕΓΚΕΚΡΙΜΕΝΟΥ ΣΧΕΔΙΟΥ

1. Όλα τα ακίνητα που βρίσκονται μέσα στο εγκεκριμένο σχέδιο πόλης μπορούν να υδρευθούν από το Δήμο Αντιπάρου, εφόσον προσκομιστούν στην αρμόδια υπηρεσία της τα απαραίτητα δικαιολογητικά που καθορίζονται στο προηγούμενο άρθρο και καταβληθούν οι απαιτούμενες δαπάνες.

2. Τα ακίνητα μπροστά από τα οποία διέρχεται αγωγός διανομής υδρεύονται με παροχές που τοποθετούνται κυρίως στο πεζοδρόμιο της πρόσοψης τους ή άλλη θέση που επιλέγεται από την Τεχνική Υπηρεσία του Δήμου Αντιπάρου σε συνεργασία με τους ιδιοκτήτες, κατά τα οριζόμενα στα σχετικά άρθρα του παρόντος Κανονισμού. Αν η ρυμοτομία δεν έχει εφαρμοστεί και για τον λόγο αυτό δεν υπάρχει χώρος μπροστά στο ακίνητο για την ασφαλή τοποθέτηση του φρεατίου των υδρομέτρων, τότε αυτή τοποθετείται προσωρινά στην πλησιέστερη κατάλληλη θέση. Όταν όμως εφαρμοστεί η εγκεκριμένη ρυμοτομία, η παροχή μεταφέρεται υποχρεωτικά στην οριστική της θέση με δαπάνες του ιδιοκτήτη.

3. Δεν είναι δυνατή η υδροδότηση των ακινήτων, όταν δεν διέρχεται αγωγός διανομής μπροστά από αυτά. Ο Δήμος Αντιπάρου σε αυτή την περίπτωση τοποθετεί το υδρόμετρο στο πλησιέστερο σημείο του δικτύου. Μπορεί να γίνει επέκταση του δικτύου αν ο ιδιοκτήτης που υπέβαλε την σχετική αίτηση αναλάβει παράλληλα και το κόστος της κατασκευής του.

4. Στην περίπτωση που το υδρόμετρο τοποθετείται στο πλησιέστερο σημείο του δικτύου υπεύθυνος για την σύνδεση, την συντήρηση του αγωγού και την αποκατάσταση βλάβης σε περίπτωση διαρροής είναι ο καταναλωτής.

5. Οι επεκτάσεις του δικτύου ύδρευσης για την υδροδότηση οικοδομών εντός σχεδίου πόλης για όλα τα δημοτικά διαμερίσματα, κατασκευάζονται από το Δήμο Αντιπάρου, χωρίς επιβάρυνση του ιδιοκτήτη για το κόστος επέκτασης. Η κατασκευή του δικτύου θα γίνεται μετά την υποβολή Υπεύθυνης Δήλωσης του Ν. 1599/86 για το χρόνο έναρξης των οικοδομικών εργασιών.

## ΑΡΘΡΟ 17: ΣΥΝΔΕΣΗ ΑΚΙΝΗΤΩΝ ΕΚΤΟΣ ΕΓΚΕΚΡΙΜΕΝΟΥ ΣΧΕΔΙΟΥ

1. Με κοινές παροχές (οικιακής χρήσης) μπορούν να υδρευθούν τα ακίνητα που βρίσκονται εκτός του εγκεκριμένου σχεδίου πόλης.

2. Για κάθε ακίνητο ή τμήμα ακινήτου με διακεκριμένη χρήση (κατοικία, κατάστημα κ.λ.π.) χορηγείται μια παροχή οικιακής χρήσης (κοινή), ενώ τα ακίνητα ειδικού προορισμού (τουριστικές εγκαταστάσεις, κλπ) υδροδοτούνται με παροχές ειδικής χρήσης.

3. Σε κάθε περίπτωση υδροδότησης εκτός σχεδίου πόλεως κατοικίας ή κτιριακών εγκαταστάσεων ειδικού προορισμού, η χορήγηση της παροχής γίνεται με την προϋπόθεση της επάρκειας ποσοτήτων νερού και μετά τη συνεκτίμηση των τεχνικών και οικονομικών δεδομένων του δικτύου ύδρευσης της ευρύτερης περιοχής του ακινήτου.

4. Η θέση των υδρομέτρων που πρόκειται να υδρεύσουν ακίνητα εκτός σχεδίου επιλέγεται από το Δήμο Αντιπάρου ώστε να είναι η καταλληλότερη. Σε περίπτωση ένταξης της περιοχής όπου βρίσκεται το ακίνητο στο σχέδιο πόλης και κατασκευής των πεζοδρομίων, ο Δήμος Αντιπάρου μπορεί να μεταφέρει τους υδρομετρητές στο πεζοδρόμιο, με δαπάνη των ιδιοκτητών. Επίσης οι ιδιοκτήτες επιβαρύνονται με τη δαπάνη για κάθε αναγκαία μετατόπιση των παροχών και των υδρομέτρων για οποιοδήποτε λόγο, αφού όλες οι παροχές εκτός σχεδίου θεωρούνται ως εκ της μη ύπαρξης παγιωμένης τοπογραφικής διαμόρφωσης προσωρινές.

5. Δεν είναι δυνατή η υδροδότησή των ακινήτων, όταν δεν διέρχεται αγωγός διανομής μπροστά από αυτά. Ο Δήμος Αντιπάρου σε αυτή την περίπτωση τοποθετεί το υδρόμετρο στο πλησιέστερο σημείο του δικτύου. Μπορεί να γίνει επέκταση του δικτύου αν ο ιδιοκτήτης που υπέβαλε την σχετική αίτηση αναλάβει παράλληλα και το κόστος της κατασκευής του.

6. Στην περίπτωση που το υδρόμετρο τοποθετείται στο πλησιέστερο σημείο του δικτύου υπεύθυνος για την σύνδεση, την συντήρηση του αγωγού και την αποκατάσταση βλάβης σε περίπτωση διαρροής είναι ο καταναλωτής.

7. Για την επέκταση αποφασίζει το Δημοτικό Συμβούλιο του Δήμου Αντιπάρου, μετά από αίτηση του ιδιοκτήτη, που συνοδεύεται από τα ακόλουθα στοιχεία:

α) Άδεια οικοδομής του κτίσματος.

β) Υπεύθυνη δήλωση του Ν. 1599/86, με την οποία θα βεβαιώνεται από τον ιδιοκτήτη ότι μπροστά ή δίπλα από το ακίνητο του υπάρχει διαμορφωμένος δρόμος.

γ) Υπεύθυνη δήλωση του Ν. 1599/86, με την οποία ο ιδιοκτήτης θα αναλαμβάνει τη δαπάνη επέκτασης, καθώς και τη δαπάνη της μελλοντικής μετατόπισης του δικτύου ύδρευσης σε εγκεκριμένο δρόμο.

δ) Σε περίπτωση που υποβάλλεται κοινή αίτηση από τους συνιδιοκτήτες του ίδιου ακινήτου ή από ιδιοκτήτες διάφορων ακινήτων, πρέπει να υποβληθεί κοινή Υπεύθυνη δήλωση του Ν. 1599/86, με την οποία θα αναλαμβάνουν όλοι οι αιτούντες τη δαπάνη επέκτασης και τυχόν μετατόπισης του δικτύου ύδρευσης και θα βεβαιώνουν τα ποσοστά συμμετοχής του καθενός στη δαπάνη επέκτασης του αγωγού.

8. Η επέκταση του δικτύου πραγματοποιείται από το Δήμο Αντιπάρου κατά προτεραιότητα, εφόσον καταβληθεί η απαιτούμενη δαπάνη από τον αιτούντα ή τους αιτούντες. Οι επεκτάσεις αυτές ανήκουν στην κυριότητα του Δήμου Αντιπάρου, η οποία έχει το δικαίωμα να τις χρησιμοποιήσει μελλοντικά για την ύδρευση και άλλων ακινήτων.

**Σύνδεση των Ακινήτων του Δήμου Αντιπάρου και Κοινωφελών Οργανισμών**

1. Ο Δήμος Αντιπάρου καταβάλλει για την κατασκευή των παροχών ύδρευσης ποσό, που αποφασίζεται με απόφαση του Δημοτικού του Συμβουλίου.

2. Τα Δημόσια εκπαιδευτήρια, οι ιεροί ναοί, τα μουσεία, τα δημόσια κοινωφελή ιδρύματα και όλα τα νομικά πρόσωπα του Δήμου Αντιπάρου (επιχειρήσεις, οργανισμοί κλπ) καταβάλλουν ολόκληρη τη δαπάνη κατασκευής της παροχής υδροδότησης σύμφωνα με απόφαση του Δημοτικού Συμβουλίου.

3. Οι ιδιώτες, που εκμεταλλεύονται δημοτικούς χώρους ή εγκαταστάσεις, όπως περίπτερα, καντίνες, αναψυκτήρια κλπ, υποχρεούνται να πληρώνουν το νερό που καταναλώνουν με τις νόμιμες επιβαρύνσεις. Για το σκοπό αυτό θα καταβάλλουν στο Δήμο Αντιπάρου εγγύηση, το ύψος της οποίας καθορίζεται με απόφαση του Διοικητικού Συμβουλίου της και θα εκδίδεται λογαριασμός κατανάλωσης νερού στο όνομα τους ή την επωνυμία της επιχείρησής τους. Η μη συμμόρφωσή τους θα έχει ως συνέπεια τη διακοπή της παροχής του νερού.

# ΚΕΦΑΛΑΙΟ Δ΄

# ΟΙΚΟΝΟΜΙΚΟΙ ΟΡΟΙ

## ΑΡΘΡΟ 18: ΔΑΠΑΝΗ ΚΑΙ ΤΕΛΟΣ ΣΥΝΔΕΣΗΣ ΜΕ ΤΟ ΔΙΚΤΥΟ ΥΔΡΕΥΣΗΣ

1. Οι ιδιοκτήτες των ακινήτων που πρόκειται να συνδεθούν με το δίκτυο ύδρευσης, πρέπει να καταβάλουν στο Δήμο Αντιπάρου την δαπάνη διακλάδωσης παροχής και το τέλος σύνδεσης με το δίκτυο ύδρευσης.

2. Δαπάνη διακλάδωσης παροχής με το δίκτυο ύδρευσης θεωρείται το κόστος κατασκευής της παροχής (εξωτερικής διακλάδωσης του δικτύου), ενώ τέλος σύνδεσης με το δίκτυο ύδρευσης θεωρείται η αξία της παρεχόμενης από το Δήμο Αντιπάρου υπηρεσίας, που υπολογίζεται με βάση την απόφαση του Δημοτικού του Συμβουλίου.

3. Με απόφαση του Δημοτικού Συμβουλίου του Δήμου Αντιπάρου, καθορίζονται και αναπροσαρμόζονται οι τιμές, με βάση τις οποίες υπολογίζεται η δαπάνη διακλάδωσης παροχής και το τέλος σύνδεσης με το δίκτυο ύδρευσης.

4. Με όμοια απόφαση μπορεί να καθοριστεί διαφορετικός τρόπος υπολογισμού του τέλους σύνδεσης με το δίκτυο ύδρευσης.

5. Η δαπάνη διακλάδωσης και το τέλος σύνδεσης με το δίκτυο ύδρευσης καταβάλλονται εφάπαξ, και υπολογίζονται με βάση τις τιμές που ισχύουν κατά το χρόνο πληρωμής του σχετικού λογαριασμού.

## ΑΡΘΡΟ 19: ΔΑΠΑΝΗ ΜΕΤΑΦΟΡΑΣ, ΜΕΤΑΤΡΟΠΗΣ , ΜΕΤΑΤΟΠΙΣΗΣ ΤΗΣ ΠΑΡΟΧΗΣ ΚΑΙ ΕΠΕΚΤΑΣΗΣ ΑΓΩΓΟΥ

1. Η μεταφορά, μετατροπή ή μετατόπιση της παροχής του ακινήτου, καθώς και η επέκταση του δικτύου ύδρευσης γίνονται σύμφωνα με τα οριζόμενα στα σχετικά άρθρα του παρόντος με δαπάνη του ιδιόκτητη, η οποία καθορίζεται και εξοφλείται με βάση τις διατάξεις του άρθρου 9 του παρόντος Κανονισμού και υπολογίζεται με βάση τις τιμές που ισχύουν κατά το χρόνο πληρωμής του σχετικού λογαριασμού ή της προκαταβολής των δόσεων.

2. Η κατασκευή της αιτούμενης εργασίας εκτελείται από το Δήμο Αντιπάρου μετά την εξόφληση της προϋπολογιζόμενης δαπάνης.

3. Η δαπάνη για τη μετατόπιση παροχής σε απόσταση μεγαλύτερη από τα τρία (3) μέτρα υπολογίζεται ως κατασκευή νέας παροχής.

4. Η δαπάνη για τη μεταφορά παροχής από το πεζοδρόμιο σε άλλη θέση μετά από αίτηση του ιδιοκτήτη, θα υπολογίζεται απολογιστικά για κάθε περίπτωση, σύμφωνα με την σχετική μελέτη που θα συντάσσει η αρμόδια υπηρεσία του Δήμου Αντιπάρου (υλικά και εργασία), ή θα καθορίζεται κατά περίπτωση με απόφαση του Δημοτικού Συμβουλίου.

## ΑΡΘΡΟ 20: ΕΓΓΥΗΣΗ ΧΡΗΣΗΣ ΥΔΡΟΜΕΤΡΗΤΗ

1. Η ύδρευση του ακινήτου γίνεται ύστερα από αίτηση του ιδιοκτήτη ή εκείνου που χρησιμοποιεί το ακίνητο με οποιοδήποτε τρόπο, εφόσον καταβάλει την εγγύηση χρήσης υδρομετρητή. Η εγγύηση αυτή αποτελεί προκαταβολή έναντι της κατανάλωσης του νερού και επιστρέφεται μετά από αίτηση του καταναλωτή με την διάλυση της σύμβασης υδροδότησης, με την προϋπόθεση ότι έχουν εξοφληθεί όλοι οι λογαριασμοί κατανάλωσης νερού και δεν εκκρεμεί άλλη οφειλή του προς το Δήμο Αντιπάρου. Απαγορεύεται η χρήση παροχής ύδρευσης από υδρολήπτη που δεν έχει καταβάλει εγγύηση.

2. Το ύψος της εγγύησης χρήσης υδρομετρητή καθορίζεται ανάλογα με το είδος και τη διάμετρο της παροχής, με απόφαση του Δημοτικού Συμβούλιου Αντιπάρου. Με όμοια απόφαση γίνεται σε τακτά χρονικά διαστήματα η αναπροσαρμογή της εγγύησης και η διαφορά που προκύπτει εισπράττεται με τους λογαριασμούς κατανάλωσης νερού.

3. Ταυτόχρονα με την καταβολή της εγγύησης χρήσης υδρομετρητή, συνάπτεται Συμβόλαιο Υδροληψίας μεταξύ καταναλωτή και του Δήμου Αντιπάρου. Το Συμβόλαιο Υδροληψίας υπογράφεται από τον καταναλωτή και από τον Προϊστάμενο της Τεχνικής Υπηρεσίας. Στο Συμβόλαιο Υδροληψίας καταχωρείται ο αριθμός τηλεφώνου της κατοικίας του και σε περίπτωση που στερείται τηλεφώνου, ο αριθμός τηλεφώνου της εργασίας του ή ο αριθμός τηλεφώνου συγγενούς ή γνωστού με τον οποίο θα είναι δυνατή η ειδοποίησή του. Με την αποδοχή του Συμβολαίου Υδροληψίας ο καταναλωτής αποδέχεται ταυτόχρονα όλους τους όρους του παρόντος Κανονισμού.

4. Ο Δήμος Αντιπάρου σε περίπτωσης αποχώρησης του καταναλωτή από το ακίνητο, δικαιούται να παρακρατά από την εγγύηση τις κάθε είδους οφειλές αυτού, που βεβαιώνονται εις βάρος του. Στην περίπτωση που ο καταναλωτής αποχωρήσει από το ακίνητο, του οποίου δεν είναι κύριος ή επικαρπωτής και εγκαταλείψει οποιοδήποτε χρέος προς το Δήμο Αντιπάρου που δεν καλύπτεται από την εγγύηση, ο Δήμος Αντιπάρου δικαιούται να μην ικανοποιήσει νέα αίτηση του για υδροδότηση ή να μεταφέρει την οφειλή του στο λογαριασμό κατανάλωσης νερού του υδρομετρητή της νέας διεύθυνσής του.

## ΑΡΘΡΟ 21: ΛΟΓΑΡΙΑΣΜΟΙ- ΔΙΑΚΟΠΗ ΛΟΓΩ ΟΦΕΙΛΗΣ

1. Ο λογαριασμός κατανάλωσης νερού περιλαμβάνει την αξία του καταναλισκόμενου νερού και τις διάφορες επιβαρύνσεις που προβλέπονται και επιβάλλονται από το Ν. 1069/80. Η τιμή του νερού ανά κυβικό μέτρο, η ελάχιστη κατανάλωση κάθε υδρομετρητή (πάγιο), το ύψος του ενοικίου του υδρομετρητή και οι λοιπές επιβαρύνσεις και τέλη του Ν. 1069/80, καθορίζονται με απόφαση του Δημοτικού Συμβουλίου του Δήμου Αντιπάρου, που ελέγχεται σύμφωνα με το νόμο και δημοσιεύεται στον πίνακα ανακοινώσεων ή στον τοπικό τύπο.

Ο λογαριασμός κατανάλωσης νερού είναι έντυπος και εκδίδεται με βάση την ένδειξη κατανάλωσης του υδρομετρητή μέσα στο διάστημα αυτό και τις τιμές που καθορίζονται με την προαναφερόμενη απόφαση και αποστέλλεται στον καταναλωτή, ο οποίος είναι υποχρεωμένος να τον εξοφλήσει μέσα στην προθεσμία που αναγράφεται στο έντυπο του.

2. Η περίοδοι καταμέτρησης των υδρομετρητών, καθώς και οι κατηγορίες των τιμολογίων καθορίζονται σύμφωνα με τις εκάστοτε αποφάσεις του Δημοτικού Συμβουλίου. Ο πρώτος λογαριασμός κατανάλωσης νερού εκδίδεται για την περίοδο στην οποία έχει τοποθετηθεί ο υδρομετρητής.

3. Η πληρωμή του λογαριασμού γίνεται στον ειδικό τραπεζικό λογαριασμό του Δήμου Αντιπάρου. Σε περίπτωση μη εμπρόθεσμης εξόφλησης του λογαριασμού ο Δήμος Αντιπάρου, μπορεί να προβαίνει στη διακοπή της παροχή νερού χωρίς άλλη ειδοποίηση και χωρίς να φέρει καμιά ευθύνη για τυχόν ζημιές που μπορεί να προκύψουν από τη διακοπή της υδροδότησης. Από την επομένη της λήξης της προθεσμίας πληρωμής και μέχρι την πλήρη εξόφληση του λογαριασμού, η οφειλή μπορεί να επιβαρύνεται με προσαυξήσεις ή τόκους, που καθορίζονται με απόφαση του Δημοτικού Συμβουλίου του Δήμου Αντιπάρου. Σε περίπτωση διακανονισμού παλαιών οφειλών ο καταναλωτής υποχρεούται να εξοφλεί εμπρόθεσμα και τους τρέχοντες λογαριασμούς ύδρευσης, διαφορετικά ακυρώνεται ο διακανονισμός και αφαιρείται ο μετρητής.

Στο λογαριασμό ύδρευσης δύναται να αναγράφεται εκτός από όνομα του οφειλέτη και όνομα παραλήπτη. Σε κάθε περίπτωση όμως υπόχρεος για την εξόφληση του λογαριασμού είναι ο οφειλέτης.

Η μη παραλαβή του λογαριασμού δεν απαλλάσσει τον υδρευόμενο από τις νόμιμες συνέπειες της μη εμπρόθεσμης εξόφλησής του. Η εξόφληση του λογαριασμού γίνεται μέχρι και την οριζόμενη ημερομηνία που αναγράφεται στο αποστελλόμενο έντυπο του λογαριασμού, στην Τράπεζα. Αν ο λογαριασμός, ανεξάρτητα από το ύψος και τη φύση της οφειλής, δεν εξοφληθεί μέχρι την οριζόμενη σε αυτόν ημερομηνία, ο Δήμος Αντιπάρου έχει δικαίωμα να εκδώσει, χωρίς άλλη ειδοποίηση, εντολή διακοπής της υδροδότησης του ακινήτου και συγχρόνως να χρεώσει τον υδρευόμενο με πρόσθετο ποσό, καθοριζόμενο με απόφαση του Δημοτικού Συμβουλίου.

4. Η επαναφορά της υδροδότησης γίνεται μετά την εξόφληση του λογαριασμού, την καταβολή των τυχόν προσαυξήσεων και του ποσού επανασύνδεσης της παροχής, που ορίζεται με απόφαση του Δημοτικού Συμβουλίου του Δήμου Αντιπάρου. Το ποσό επανασύνδεσης της παροχής μπορεί να χρεωθεί στον υποκείμενο της διακοπής καταναλωτή, έστω και αν για λόγους τεχνικούς δεν κατέστη δυνατή η διακοπή της υδροδότησης λόγω χρέους.

5. Μετά την διακοπή λόγω χρέους και για όσο χρόνο παραμένει η διακοπή αυτή, δεν εκδίδεται λογαριασμός κατανάλωσης νερού. Με απόφαση του Δημοτικού Συμβουλίου, μετά από περίοδο διακοπής μεγαλύτερη από έξη μήνες, ο Δήμος Αντιπάρου μπορεί να προβεί σε αφαίρεση της παροχής και διαγραφή του υδρολήπτη από τους καταλόγους των καταναλωτών.

6. Στον καταναλωτή που παραβιάζει την κλεισμένη παροχή, επιβάλλεται πρόστιμο, το ύψος του οποίου καθορίζεται με απόφαση του Δημοτικού Συμβουλίου. Το ίδιο πρόστιμο επιβάλλεται σ' εκείνο που κατά τη διάρκεια διακοπής της υδροδότησης του λόγω χρέους υδροδοτείται από άλλο υδρολήπτη, καθώς επίσης και στον τελευταίο, από τον υδρομετρητή του οποίου έγινε η παράνομη υδροδότηση. Ο Δήμος Αντιπάρου μπορεί, επίσης να προβεί στη διακοπή της παροχής νερού στον τελευταίο καταναλωτή.

7. Αν μετά την υδροδότηση η ένδειξη του υδρομετρητή δεν παρουσιάζει κατανάλωση, ο λογαριασμός του υδρολήπτη εκδίδεται για την ελάχιστη ανά περίοδο κατανάλωση νερού (πάγιο). Με την ελάχιστη κατανάλωση εκδίδεται ο λογαριασμός για το χρονικό διάστημα που μεσολαβεί από την λήψη της τελευταίας ένδειξης μέχρι την ημέρα υποβολής της αίτησης για διακοπή της υδροληψίας, ανεξάρτητα αν το διάστημα αυτό είναι μικρότερο της καθορισθείσας περιόδου καταμέτρησης.

8. Αν διαπιστωθεί ότι ο υδρομετρητής έπαψε να λειτουργεί ή λειτουργεί ελαττωματικά, ο Δήμος Αντιπάρου έχει δικαίωμα να χρεώνει τον υδρευόμενο με τεκμαρτή κατανάλωση, με βάση στοιχεία που προκύπτουν από προηγούμενες καταναλώσεις, καταναλώσεις αντίστοιχου χρονικού διαστήματος, καταναλώσεις καταγραφόμενες από τον νέο υδρομετρητή και άλλα στοιχεία που αυτή θα κρίνει προσφορότερα.

Επίσης αν κατά το διάστημα της λήψης των ενδείξεων διαπιστωθεί ότι το φρεάτιο είναι σκεπασμένο ή για οποιοδήποτε λόγο δεν είναι δυνατή η πρόσβαση σε αυτό, ο Δήμος Αντιπάρου έχει το δικαίωμα να χρεώνει τον υδρευόμενο με τεκμαρτή κατανάλωση μέχρι να γίνει δυνατή η λήψη πραγματικής ένδειξης, οπότε θα γίνει εκκαθάριση του λογαριασμού.

Ο Δήμος Αντιπάρου δεν έχει καμία ευθύνη για οποιαδήποτε ζημιά προκληθεί από διαρροή, κατά το χρονικό διάστημα που το φρεάτιο θα παραμείνει σκεπασμένο. Έχει επίσης το δικαίωμα, σε περίπτωση κάλυψης του φρεατίου, να απαιτήσει από τον ιδιοκτήτη του ακινήτου την αποκάλυψή του ή να προβεί με προσωπικό του σε αυτήν, χρεώνοντας τον ιδιοκτήτη με την σχετική δαπάνη.

9. Ο Δήμος Αντιπάρου έχει το δικαίωμα να εισπράττει με τους λογαριασμούς κατανάλωσης νερού τις κάθε είδους οφειλές του καταναλωτή, που αρνείται αδικαιολόγητα να εξοφλήσει. Η χρέωση των οφειλών στους λογαριασμούς γίνεται εφάπαξ ή σε δόσεις ανάλογα με το ύψος της οφειλής και μετά την πάροδο τριάντα (30) ημερών από την αποστολή του σχετικού τιμολογίου για εξόφληση, ή την επίδοση της τελεσίδικης δικαστικής απόφασης. Η μη εξόφληση του λογαριασμού κατανάλωσης νερού έχει ως συνέπεια την διακοπή της παροχής του νερού μέχρι την ολοσχερή εξόφλησή του.

10. Ο Δήμος Αντιπάρου δεν έχει καμία ευθύνη αν η κατανάλωση ή μέρος αυτής οφείλεται σε διαρροή από βλάβη των εσωτερικών εγκαταστάσεων, όπως αυτές καθορίζονται στο σχετικό άρθρο του παρόντος ή σε οποιαδήποτε άλλη αιτία. Ο υδρευόμενος έχει υποχρέωση να καταβάλει την αξία της κατανάλωσης, όπως αυτή καταγράφεται από τον υδρομετρητή.

## ΑΡΘΡΟ 22: ΔΙΑΚΟΠΗ – ΑΦΑΙΡΕΣΗ ΠΑΡΟΧΩΝ

1. Η υδροδότηση ενός ακινήτου διακόπτεται:

α) Ύστερα από έγγραφη αίτηση του καταναλωτή. Η διακοπή δεν είναι δυνατή πριν την πλήρη εξόφληση τυχόν οφειλών του καταναλωτή προς το Δήμο Αντιπάρου. Η επανασύνδεση γίνεται ύστερα από έγγραφη αίτηση του καταναλωτή και την καταβολή της ανάλογης εγγύησης.

β) Από την Υπηρεσία στις περιπτώσεις που προβλέπονται από τον Κανονισμό. Η επανασύνδεση γίνεται εφόσον αρθεί ο λόγος που οδήγησε στη διακοπή και καταβληθεί το ποσό της επανασύνδεσης.

2. Αφαίρεση της παροχής γίνεται ύστερα από αίτηση του καταναλωτή, με την σύμφωνη γνώμη του ιδιοκτήτη. Κατά την αφαίρεση απομακρύνεται το υδρόμετρο και παραμένει όλη η διάταξη στην διάθεση του Δήμου Αντιπάρου, η οποία μπορεί να την χρησιμοποιήσει για να υδροδοτήσει άλλον πελάτη ή για να τοποθετήσει συσκευές ελέγχου του δικτύου.

3. Για κατεδάφιση της οικοδομής και ανέγερση νέας, ο ενδιαφερόμενος για την ανέγερση κτίσματος, με σχετική αίτησή του και σύμφωνα με τις διατάξεις του παρόντος κανονισμού, οφείλει να ζητήσει νέα σύνδεση υδροδότησης.

4. Αφαίρεση παροχών γίνεται τέλος σε περιπτώσεις σοβαρών παραβάσεων του παρόντος Κανονισμού και με απόφαση του Δημοτικού Συμβουλίου του Δήμου Αντιπάρου.

## ΑΡΘΡΟ 23: ΕΝΣΤΑΣΕΙΣ- ΜΕΙΩΣΕΙΣ ΛΟΓΑΡΙΑΣΜΩΝ

1. Το Δημοτικό Συμβούλιο του Δήμου Αντιπάρου αποφασίζει γενικά, σύμφωνα με εισήγηση του δημάρχου, για την πολιτική μείωσης λογαριασμών καταναλωτών που παρουσιάζουν άπαξ αδικαιολόγητη αύξηση κατανάλωσης και εγγράφως ζητούν μείωση λογαριασμού. Η λογική μείωσης του λογαριασμού πρέπει να είναι ανάλογη με το μέσο όρο κατανάλωσης που σημειώθηκε κατά το διάστημα λειτουργίας του υδρομέτρου, την αντίστοιχη περίοδο των δύο προηγούμενων ετών. Ο δήμαρχος είναι υπεύθυνος για την σωστή εφαρμογή της παραπάνω αποφάσεως.

2. Ο καταναλωτής για κάθε αμφισβήτηση της χρέωσης του, απευθύνεται στο Δήμο Αντιπάρου και εκθέτει τις απόψεις του. Το αρμόδιο τμήμα διενεργεί αυτοψία και εάν διαπιστώσει ότι πράγματι υπάρχει προφανής λόγος που δικαιολογεί μείωση της χρέωσης εισηγείται στον Δήμαρχο, ο οποίος στη συνέχεια εισηγείται στο Δημοτικό Συμβούλιο για ν’ αποφασίσει σχετικά. Ως προφανείς λόγοι που δικαιολογούν μειώσεις θεωρούνται κυρίως περιπτώσεις αφανούς διαρροής, ελαττωματικής λειτουργίας μετρητή, λανθασμένης λήψης της ένδειξης και λανθασμένης χρέωσης κατά την βεβαίωση των τελών.

3. Οι καταναλωτές μπορούν να υποβάλουν ένσταση μόνο για τον τελευταίο λογαριασμό κατανάλωσης νερού και μέχρι τριάντα (30) ημέρες μετά την ημερομηνία εξόφλησής του. Για τον ίδιο λογαριασμό δεν μπορεί να υποβληθεί νέα ένσταση. Ο Δήμος Αντιπάρου οφείλει εντός τριών (3) μηνών να έχει εξετάσει τις υποβληθείσες ενστάσεις.

4. Σε εξαιρετικές και ιδιάζουσες περιπτώσεις, με απόφαση του Δημοτικού Συμβουλίου μπορεί να προβλεφθεί η καταβολή ποσού ή ποσοστού του αμφισβητούμενου λογαριασμού, που θα πρέπει να καταβάλλει ο ενιστάμενος άμεσα.

5. Σε περίπτωση συνιδιοκτησίας, οι συνιδιοκτήτες ορίζουν με γραπτή δήλωση τους προς το Δήμο Αντιπάρου που υπογράφεται από όλους, κοινό εκπρόσωπό τους για τις σχέσεις τους με αυτόν, ευθυνόμενοι όμως από κοινού και εις ολόκληρων ο καθένας.

## ΑΡΘΡΟ 24: ΙΔΙΟΚΤΗΤΗΣ

1. Ιδιοκτήτης κατά τις διατάξεις του παρόντος Κανονισμού θεωρείται εκείνος που κατά τη συναλλαγή του με το Δήμο Αντιπάρου δηλώνει ότι είναι κύριος, ψιλός κύριος ή επικαρπωτής του ακινήτου, καθώς επίσης και εκείνος στο όνομα του οποίου έχει εκδοθεί η άδεια οικοδομής και υπογράφει την αίτηση για σύνδεση του ακινήτου με το δίκτυο ύδρευσης ή την εκτέλεση οποιασδήποτε εργασίας σχετικά με την παροχή του και γενικά την υδροδότηση του ακινήτου. Ο Δήμος Αντιπάρου κατά την υποβολή της αίτησης δεν εξετάζει τίτλους ιδιοκτησίας και τυχόν διεκδικήσεις πάνω στο ακίνητο που πρόκειται να υδρευτεί, ούτε ή ύδρευση ακινήτου αποτελεί στοιχείο αποδεικτικό ιδιοκτησίας υπέρ του αιτούντος.

2. Σε περίπτωση αλλαγής ιδιοκτήτη, ο νέος ιδιοκτήτης του υδρευόμενου ακινήτου υποχρεούται να δηλώσει στο Δήμο Αντιπάρου την αλλαγή της ιδιοκτησίας, προσκομίζοντας το σχετικό συμβόλαιο ή υπεύθυνη δήλωση. Ο νέος ιδιοκτήτης οφείλει να ενημερωθεί πριν την ολοκλήρωση της αγοράς ακινήτου για τα πιθανά χρέη που έχει αυτό σε λογαριασμούς ύδρευσης και να παραλάβει το ακίνητο, αφού εξοφληθούν οι οφειλές αυτές. Σε περίπτωση παραλαβής του ακινήτου χωρίς προηγούμενη εκκαθάριση χρεών ύδρευσης ή αποχέτευσης ο νέος ιδιοκτήτης ευθύνεται και για τα προ της μεταβίβασης χρέη και ο Δήμος Αντιπάρου μπορεί να διεκδικήσει από αυτόν με οποιοδήποτε νόμιμο τρόπο την καταβολή των χρεών.

3. Ο δηλωθείς ως ιδιοκτήτης του υδρευόμενου ακινήτου δεν μπορεί να αντιτάξει στο Δήμο Αντιπάρου ελαττώματα της κυριότητας ή απώλεια της παροχής. Ο Δήμος Αντιπάρου δεν έχει την υποχρέωση ανεύρεσης παλιών παροχών στο πεζοδρόμιο, όταν γι’ αυτές δεν εκδίδεται λογαριασμός για χρονικό διάστημα μεγαλύτερο των τριών (3) ετών. Η ευθύνη και τα έξοδα εντοπισμού της παροχής υδροδότησης σε περίπτωση που έχει χαθεί, βαρύνουν τον ενδιαφερόμενο ιδιοκτήτη.

4. Ο Δήμος Αντιπάρου δικαιούται να αρνηθεί την ύδρευση ακινήτου όταν υπάρχουν ανεξόφλητοι λογαριασμοί από την υδροδότηση του, μέχρις ότου να εξοφληθούν μαζί με τις τυχόν προσαυξήσεις τους, έστω και εάν ο υδρευόμενος στο ακίνητο αυτό ήταν άλλο πρόσωπο, διαφορετικό από τον αιτούντα.

5. Ο ιδιοκτήτης του ακινήτου, καθίσταται συνυπεύθυνος απέναντι στο Δήμο Αντιπάρου και συνοφειλέτης εις ολόκληρον με τον καταναλωτή που χρησιμοποιεί το ακίνητό του με οποιοδήποτε τρόπο, για τις κάθε είδους οφειλές που έχουν σχέση με την υδροδότηση αυτού και ως εκ τούτου οφείλει να λαμβάνει τα απαραίτητα μέτρα, ώστε κατά την απόδοση του ακινήτου του να μην εγκαταλείπονται χρέη προς το Δήμο Αντιπάρου. Ο Δήμος Αντιπάρου έχει το δικαίωμα να εισπράττει τις ανωτέρω οφειλές από τον ιδιοκτήτη του ακινήτου και η δυνατότητα της να μεταφέρει την απαίτησή της στο λογαριασμό κατανάλωσης νερού της νέας διεύθυνσης του καταναλωτή, δεν απαλλάσσει τον ιδιοκτήτη από τις σχετικές υποχρεώσεις του, ούτε του παρέχει το δικαίωμα να αρνηθεί την πληρωμή με τον ισχυρισμό ότι η δική του υποχρέωση έπεται αυτής του καταναλωτή. Το δικαίωμα επιλογής ανήκει αποκλειστικά στο Δήμο Αντιπάρου.

6. Οι ιδιοκτήτες και εκείνου που χρησιμοποιούν το ακίνητο υποχρεούνται να επιτρέπουν την είσοδο των υπαλλήλων του Δήμου Αντιπάρου σ΄ αυτό προς έλεγχο ή λήψη στοιχείων που αφορούν την υδραυλική τους εγκατάσταση. Σε περίπτωση άρνησης τους, ο Δήμος Αντιπάρου δικαιούται να διακόψει την υδροδότηση του ακινήτου.

# ΚΕΦΑΛΑΙΟ Ε'

# ΑΛΛΕΣ ΔΙΑΤΑΞΕΙΣ

## ΑΡΘΡΟ 25

1. Η λήψη των ενδείξεων των υδρομέτρων γίνεται από τους αρμόδιους τεχνικούς υπαλλήλους του Δήμου Αντιπάρου σε τακτά χρονικά διαστήματα (περιόδους κατανάλωσης) η διάρκεια των οποίων καθορίζεται από το Δημοτικό Συμβούλιο ή έκτακτα όταν κριθεί αναγκαίο. Επίσης η λήψη των ενδείξεων του υδρομέτρου είναι δυνατόν να γίνει μετά από έγγραφη ή προφορική αίτηση του καταναλωτή.

2. Οι αναφερόμενες στον μετρητή ενδείξεις αποτελούν απόδειξη της κατανάλωσης που πραγματοποιήθηκε. Ο Δήμος Αντιπάρου δεν αποδέχεται αμφισβητήσεις που υποβάλλονται εκτός της διαδικασίας του άρθρου 23 του παρόντος κανονισμού.

3. Ο Δήμος Αντιπάρου δεν έχει καμία ευθύνη αν η κατανάλωση ή μέρος αυτής οφείλεται σε εμφανή διαρροή, από βλάβη ή άλλη αιτία, των εσωτερικών εγκαταστάσεων του υδρευόμενου ακινήτου και ο καταναλωτής υποχρεούται στην καταβολή της αξίας του νερού που καταγράφηκε από τον υδρομετρητή. Το προσωπικό του Δήμου Αντιπάρου όταν διαπιστώνει διαρροή σε εσωτερική υδραυλική εγκατάσταση μπορεί να διακόπτει αμέσως την υδροδότηση του ακινήτου, χωρίς να προειδοποιήσει τον καταναλωτή, αν αυτός απουσιάζει τη στιγμή της διαπίστωσης και της διακοπής. Ο αρμόδιος υπάλληλος του Δήμου Αντιπάρου αφήνει ενημερωτικό σημείωμα στη διεύθυνση του καταναλωτή για τη διακοπή ή την εμφανή απώλεια.

4. Σε περίπτωση αφανούς διαρροής στην εσωτερική εγκατάσταση του υδρευόμενου ακινήτου, και εφόσον αυτή διαπιστωθεί από αρμόδιο τεχνικό υπάλληλο του Δήμου Αντιπάρου, η χρέωση της κατανάλωσης γίνεται σύμφωνα με τις διατάξεις του άρθρου 23 του κανονισμού αυτού. Ο καταναλωτής είναι υποχρεωμένος να επισκευάσει αμέσως την διαρροή αφήνοντας για πέντε ημέρες ακάλυπτο το σημείο της διαρροής, ώστε να είναι δυνατή η επιβεβαίωση της βλάβης, αν αυτό κριθεί αναγκαίο από το τμήμα καταναλωτών του Δήμου Αντιπάρου. Κάθε κατανάλωση νερού μετά την διαπίστωση της αφανούς διαρροής και την σύνταξη του σχετικού πρωτοκόλλου, βαρύνει ολοκληρωτικά τον καταναλωτή.

5. Στον ιδιοκτήτη του ακινήτου ανήκει το σύνολο της υδρευτικής διάταξης που αρχίζει από τον αγωγό διανομής του Δήμου Αντιπάρου και καταλήγει στην εσωτερική του εγκατάσταση και η οποία κατασκευάζεται για λογαριασμό του και με δαπάνες του.

Το τμήμα της διάταξης από το (ρακόρ μετά το υδρόμετρο) και προς την εσωτερική εγκατάσταση συντηρείται και επισκευάζεται με φροντίδα και δαπάνες του ιδιοκτήτη, το δε τμήμα της διάταξης από τον αγωγό διανομής μέχρι και το (ρακόρ μετά το υδρόμετρο) συντηρείται και επισκευάζεται με φροντίδα του Δήμου Αντιπάρου. Επίσης σε καταναλωτές όπου τα υδρόμετρα βρίσκονται σε εσωτερικό χώρο σε κατακόρυφο συλλέκτη (Collecter), η ευθύνη συντήρησης και επισκευής της εσωτερικής διάταξης και το τμήμα της υδρευτικής διάταξης από το βανάκι του Δήμου Αντιπάρου στο πεζοδρόμιο έως τον κατακόρυφο συλλέκτη υδρομέτρων, στο εσωτερικό της οικοδομής, ανήκει στον ιδιοκτήτη.

6. Ο Δήμος Αντιπάρου δεν έχει καμία ευθύνη για οποιαδήποτε ζημιά που ήθελε τυχόν προκληθεί από διαρροές στο χώρο του υδρομέτρου στο χρονικό διάστημα που το υδρόμετρο παραμένει καλυμμένο με χώματα, η δε αξία του νερού χρεώνεται όπως καταγράφηκε χωρίς να υπάρχει δυνατότητα χαρακτηρισμού της διαρροής ως αφανούς.

7. Η δαπάνη για την αντικατάσταση μετρητή που παρουσιάζει βλάβη δεν χρεώνεται στους υδρολήπτες, αλλά αποτελεί υποχρέωση του Δήμου Αντιπάρου. Αν όμως, ζητηθεί από τον καταναλωτή η αντικατάσταση του υδρομετρητή, ο οποίος δεν παρουσιάζει βλάβη ή ελάττωμα, αλλά λόγω δυσπιστίας αυτού, τότε η δαπάνη χρεώνεται στον καταναλωτή σύμφωνα με το ποσό που καθορίζεται από το Δημοτικό Συμβούλιο του Δήμου Αντιπάρου.

# ΚΕΦΑΛΑΙΟ ΣΤ΄

# ΑΠΑΓΟΡΕΥΣΕΙΣ

## ΑΡΘΡΟ 26: ΠΑΡΑΝΟΜΕΣ ΥΔΡΕΥΣΕΙΣ - ΑΠΑΓΟΡΕΥΣΕΙΣ

1. Η σύνδεση παροχής, στην οποία δεν έχει ακόμη τοποθετηθεί υδρομετρητής ή έχει αφαιρεθεί αυτός, με ενωτικό σωλήνα, υδρόμετρο ή άλλο τρόπο από τον υδρολήπτη χωρίς να τηρηθεί η νόμιμη διαδικασία, αποτελεί απόδειξη κλοπής νερού και τιμωρείται με την επιβολή προστίμου που καθορίζεται με απόφαση του Δημοτικού Συμβουλίου του Δήμου Αντιπάρου και σύμφωνα με τις σχετικές διατάξεις του Ποινικού Κώδικα.

2. Κλοπή αποτελεί επίσης και η αυτόβουλη σύνδεση ιδιωτικής παροχής και η λήψη νερού από κρουνούς πυρόσβεσης και ποτίσματος δημοτικών ή δημοσίων κήπων για χρήση διαφορετική από εκείνη για την οποία έχουν τοποθετηθεί και τιμωρείται σύμφωνα με τα αναφερόμενα στην ανωτέρω παράγραφο.

3. Σε περίπτωση σκόπιμης παρέμβασης στον μετρητή με σκοπό την μείωση της καταγραφόμενης ποσότητας νερού, ο Δήμος Αντιπάρου διακόπτει την παροχή χωρίς άλλη προειδοποίηση και χωρίς ευθύνη για οποιαδήποτε ζημιά που ενδεχόμενα προκληθεί. Για την μειωμένη κατανάλωση ο Δήμος Αντιπάρου χρεώνει τον υδρολήπτη με το μέσο όρο της ποσότητα νερού που καταναλώθηκε την αντίστοιχη περίοδο των δύο προηγουμένων ετών προσαυξημένο με ποσοστό 100% και διατηρεί το δικαίωμα να καταφύγει στην Ποινική Δικαιοσύνη και να ζητήσει κάθε αστική αποζημίωση.

4. Απαγορεύεται η χορήγηση νερού σε άλλο ακίνητο πλην του υδρευόμενου, εκτός και αν τούτο κατ’ εξαίρεση έχει επιτραπεί για ειδικούς λόγους από το Δήμο Αντιπάρου.

5. Απαγορεύεται στους κατοίκους να προμηθεύονται από τρίτους και με τρόπο που δεν έχει τύχει της έγκρισης του αρμόδιου τμήματος Υγείας, νερό προς εξυπηρέτηση των αναγκών τους.

6. Απαγορεύεται οποιαδήποτε επέμβαση του υδρολήπτη στις εγκαταστάσεις του Δήμου Αντιπάρου (υδρόμετρα, παροχές, αγωγούς κ.λ.π.). Η επέμβαση τιμωρείται ποινικά, η δε δαπάνη για τυχόν βλάβη βαρύνει τον υδρολήπτη, στον οποίο χρεώνεται η αποκατάστασή της.

7. Εκείνοι που προξενούν με οποιοδήποτε τρόπο βλάβη στις εγκαταστάσεις και τα δίκτυα του Δήμου Αντιπάρου είναι υποχρεωμένοι να αποζημιώσουν το Δήμο Αντιπάρου, για την επισκευή της φθοράς. Η επισκευή της φθοράς γίνεται αποκλειστικά και μόνο από το Δήμο Αντιπάρου. Μετά την ολοκλήρωση της επισκευής συντάσσεται επιμέτρηση και λογαριασμός του κόστους της, που υπογράφονται από τους αρμόδιους υπαλλήλους του Δήμου Αντιπάρου και αποστέλλονται στον υπόχρεο της ζημιάς για εξόφληση. Αν ο υπόχρεος αρνηθεί να εξοφλήσει τον παραπάνω λογαριασμό, συντάσσεται Πρωτόκολλο Ζημιών από τους αρμόδιους τεχνικούς υπαλλήλους του Δήμου Αντιπάρου, που εγκρίνεται με απόφαση του δημάρχου και επιδίδεται νόμιμα σ' αυτόν, σύμφωνα με το άρθρο 28 του Ν. 1069/80. Μετά την άπρακτη πάροδο προθεσμίας δέκα πέντε (15) ημερών από την επίδοση, ή την απόρριψη της προβλεπόμενης από το νόμο ανακοπής με δικαστική απόφαση, η σχετική απαίτηση του Δήμου Αντιπάρου μπορεί να χρεώνεται στο λογαριασμό κατανάλωσης νερού του υπόχρεου. Η μη εξόφληση του λογαριασμού επιφέρει τη διακοπή της παροχής του νερού.

## ΑΡΘΡΟ 27: ΔΙΑΤΑΞΕΙΣ ΥΓΕΙΟΝΟΛΟΓΙΚΗΣ ΦΥΣΗΣ

1. Απαγορεύεται η γειτνίαση των κάθε είδους εγκαταστάσεων ύδρευσης με συγκροτήματα βόθρων, απορροφητικά ή και στεγανά, με το δίκτυο αποχέτευσης ή σωληνώσεις μεταφοράς καυσίμων. Ο Δήμος Αντιπάρου διατηρεί το δικαίωμα να ζητά βεβαιώσεις από το αρμόδιο Τμήμα Υγείας και τους υδρολήπτες σχετικά με τα τεχνικά χαρακτηριστικά υφιστάμενων βόθρων. Οι ιδιοκτήτες αυτών οφείλουν να επιτρέπουν και διευκολύνουν το προσωπικό του Δήμου Αντιπάρου να επιβεβαιώνει επί τόπου τα χαρακτηριστικά αυτά, προκειμένου να προχωρήσει στην υδροδότηση ακινήτων που δεν αποχετεύονται στο δίκτυο του Δήμου Αντιπάρου.

2. Απαγορεύεται η διέλευση αποχετευτικών αγωγών πάνω από τις εγκαταστάσεις ύδρευσης, χωρίς να έχει ληφθεί πρόνοια προστασίας τους. Στην περίπτωση αυτή ο Δήμος Αντιπάρου θέτει εύλογη προθεσμία για την απομάκρυνση των αγωγών, μετά την άπρακτη πάροδο της οποίας διακόπτει την παροχή νερού. Η επανασύνδεση με το δίκτυο ύδρευσης γίνεται μετά την αποκατάσταση της αποχέτευσης και με δαπάνες του υδρολήπτη.

3. Απαγορεύεται η υδροδότηση ακινήτου ή η τοποθέτηση δεύτερης και πλέον παροχής, εάν το ακίνητο δεν έχει συνδεθεί με το υφιστάμενο δίκτυο αποχέτευσης, που διέρχεται μπροστά από αυτό, σύμφωνα με τις διατάξεις του κανονισμού αποχέτευσης του Δήμου Αντιπάρου και τις σχετικές υγειονομικές διατάξεις.

4. Σε περίπτωση βλάβης του αποχετευτικού συστήματος η οποία δεν αποκαθίσταται εντός δύο ημερών από την εκδήλωση της, διακόπτεται χωρίς πρόσθετες διατυπώσεις η υδροδότηση του εξυπηρετούμενου από το αποχετευτικό σύστημα ακινήτου. Η διακοπή της υδροδότησης μπορεί να έχει προσωρινό χαρακτήρα ή και μόνιμο ανάλογα με την συμμόρφωση ή μη των υπευθύνων της βλάβης. Σε περιπτώσεις μόνιμου χαρακτήρα διακοπής απαιτείται η καταβολή δικαιώματος επανασύνδεσης και αίτηση των υδροληπτών για να αποκατασταθεί η κανονική υδροδότηση.

5. Ο Δήμος Αντιπάρου φέρει ευθύνη για την ποιότητα και γενικά την υγιεινή παροχή νερού στο δίκτυο ευθύνης της και μέχρι το τέλος της εξωτερικής διακλάδωσης (βάνα πεζοδρομίου) πριν τα υδρόμετρα.

6. Ο Δήμος Αντιπάρου μπορεί να αρνηθεί ή να διακόψει την υδροδότηση φυσικού ή νομικού προσώπου, όταν υπάρχουν βάσιμες ενδείξεις κινδύνου ρύπανσης ή μόλυνσης του πόσιμου νερού.

7. Απαγορεύεται η χρήση από τους καταναλωτές οποιουδήποτε είδους σωλήνων για την μεταφορά πόσιμου νερού από τη βρύση σε διάφορους αποθηκευτικούς χώρους και αντίστροφα (βυτία, ντεπόζιτα, δεξαμενές κλπ) για την αποφυγή τυχόν αναρρόφησης νερού σε περίπτωση διακοπής υδροδότησης. Για τον ίδιο λόγο απαγορεύεται η μεταφορά νερού μέσω οιωνδήποτε σωληνώσεων απευθείας από κοινόχρηστες βρύσες ή παροχές ή κρουνούς πυρόσβεσης ή ποτίσματος δημοσίων κήπων.

8. Απαγορεύεται τέλος η ένωση εσωτερικών υδραυλικών εγκαταστάσεων που τροφοδοτούνται από το δίκτυο διανομής του Δήμου Αντιπάρου με κρουνούς πυρόσβεσης ή με οποιαδήποτε άλλη πηγή υδροληψίας, έστω κι αν μεσολαβούν διακόπτες – βαλβίδες αντεπιστροφής.

## ΑΡΘΡΟ 28: ΤΕΛΙΚΕΣ ΔΙΑΤΑΞΕΙΣ

1. Μετά τη σύνδεση των εσωτερικών εγκαταστάσεων με τα δίκτυα ύδρευσης και την καταβολή της εγγύησης χρήσης υδρομετρητή από μέρους του υδρολήπτη, καταρτίζεται μεταξύ αυτού και του Δήμου Αντιπάρου σύμβαση προσχώρησης, με την οποία ο πελάτης αποδέχεται ανεπιφύλακτα τους όρους του παρόντα Κανονισμού, καθώς και κάθε τροποποίηση ή συμπλήρωσή του με σχετικές αποφάσεις του Δημοτικού Συμβουλίου του Δήμου Αντιπάρου.

2. Κάθε θέμα που δεν αναφέρεται στον παρόντα κανονισμό ρυθμίζεται με απόφαση του Δημοτικού Συμβουλίου, σύμφωνα με τις διατάξεις του άρθρου 23 παρ. 3 του Ν. 1069/80. Οι υδρολήπτες οφείλουν να συμμορφώνονται με τις αποφάσεις αυτές. Η μη συμμόρφωσης τους συνεπάγεται τη διακοπή της παροχής νερού και την επιβολή προστίμου, σύμφωνα με τις σχετικές διατάξεις του παρόντος κανονισμού.

3. Τίθενται σε ισχύ αποφάσεις του Δημοτικού Συμβουλίου του Δήμου Αντιπάρου που αφορούν θέματα σχετικά με την ύδρευση, εφ’ όσον στον παρόντα κανονισμό δεν υπάρχει πρόβλεψη επί των θεμάτων που αυτές επιλαμβάνονται και ρυθμίζουν.

4. Η ισχύς του παρόντος κανονισμού αρχίζει από την έγκριση της απόφασης από το Δημοτικό Συμβούλιο Αντιπάρου, σύμφωνα με το άρθρο 23 παρ. 3 του Ν. 1069/80, όπως αυτό έχει τροποποιηθεί και ισχύει σήμερα.